title: Οδηγία 2007/43/ΕΚ του Συμβουλίου, της 28ης Ιουνίου 2007 , σχετικά με τον καθορισμό ελάχιστων κανόνων για την προστασία των κοτόπουλων που εκτρέφονται για την παραγωγή κρέατος (Κείμενο που παρουσιάζει ενδιαφέρον για τον ΕΟΧ)

text:
               12.7.2007

               EL

               Επίσημη Εφημερίδα της Ευρωπαϊκής Ένωσης

               L 182/19

      ΟΔΗΓΊΑ 2007/43/ΕΚ ΤΟΥ ΣΥΜΒΟΥΛΊΟΥ

   της 28ης Ιουνίου 2007
   σχετικά με τον καθορισμό ελάχιστων κανόνων για την προστασία των κοτόπουλων που εκτρέφονται για την παραγωγή κρέατος
   (Κείμενο που παρουσιάζει ενδιαφέρον για τον ΕΟΧ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   τη γνώμη της Ευρωπαϊκής Οικονομικής και Κοινωνικής Επιτροπής (2),
   Αφού ζητήθηκε η γνώμη της Επιτροπής των Περιφερειών,
   Εκτιμώντας τα ακόλουθα:

               (1)

               Το πρωτόκολλο για την προστασία και την καλή διαβίωση των ζώων, το οποίο προσαρτάται στη συνθήκη για την ίδρυση της Ευρωπαϊκής Κοινότητας, ορίζει ότι, κατά τη διαμόρφωση και την υλοποίηση των πολιτικών της Κοινότητας στον τομέα της γεωργίας, η Κοινότητα και τα κράτη μέλη λαμβάνουν πλήρως υπόψη τις ανάγκες της καλής διαβίωσης των ζώων, τηρώντας ταυτοχρόνως τις νομοθετικές ή διοικητικές διατάξεις και τα έθιμα των κρατών μελών που αφορούν ιδίως τους λατρευτικούς τύπους, τις πολιτιστικές παραδόσεις και την κατά τόπους πολιτιστική κληρονομιά.

               (2)

               Η οδηγία 98/58/ΕΚ του Συμβουλίου, της 20ής Ιουλίου 1998, σχετικά με την προστασία των ζώων στα εκτροφεία (3), η οποία καταρτίσθηκε με βάση την Ευρωπαϊκή σύμβαση περί προστασίας των ζώων στα εκτροφεία (4) (εφεξής «σύμβαση»), ορίζει στοιχειώδεις κανόνες για την προστασία των ζώων στα εκτροφεία, καθώς και διατάξεις σχετικά με την παροχή στέγης, τροφής, νερού και φροντίδας ανάλογα με τις φυσιολογικές και ηθολογικές ανάγκες των ζώων.

               (3)

               Η Κοινότητα είναι μέρος της σύμβασης· στο πλαίσιο της σύμβασης αυτής έχει εκδοθεί ειδική σύσταση σχετικά με την οικόσιτη όρνιθα (Gallus gallus), η οποία περιλαμβάνει πρόσθετες διατάξεις για τα πουλερικά που εκτρέφονται για την παραγωγή κρέατος.

               (4)

               Η έκθεση της επιστημονικής επιτροπής για την υγεία και την καλή διαβίωση των ζώων, της 21ης Μαρτίου 2000, σχετικά με τις συνθήκες διαβίωσης των κοτόπουλων που εκτρέφονται για την παραγωγή κρέατος (κοτόπουλα πάχυνσης) κατέληξε στο συμπέρασμα ότι ο ταχύς ρυθμός ανάπτυξης των φυλών κοτόπουλων που χρησιμοποιούνται σήμερα για το σκοπό αυτόν δεν συνοδεύεται από ικανοποιητικό επίπεδο καλής διαβίωσης και υγείας των ζώων και ότι οι επιπτώσεις της υψηλής πυκνότητας εκτροφής είναι μειωμένες σε κτίρια όπου μπορούν να διατηρηθούν καλές εσωτερικές κλιματικές συνθήκες.

               (5)

               Θα θεσπιστούν ειδικές διατάξεις για τις περιοχές χωρίς στρωμνή, προκειμένου να ελαχιστοποιηθεί η επίδραση γενετικών παραμέτρων ή να περιληφθούν δείκτες καλής διαβίωσης επιπλέον της δερματίτιδας των πελμάτων (ποδοδερματίτιδας) όταν θα έχουν καταστεί διαθέσιμες οι σχετικές γνώμες της Ευρωπαϊκής Αρχής για την Ασφάλεια των Τροφίμων (ΕΑΑΤ).

               (6)

               Είναι αναγκαίο να θεσπισθούν κανόνες, σε κοινοτικό επίπεδο, για την προστασία των κοτόπουλων που εκτρέφονται για την παραγωγή κρέατος, προκειμένου να αποφευχθούν οι στρεβλώσεις του ανταγωνισμού που μπορούν να παρεμποδίσουν την ομαλή λειτουργία της κοινής οργάνωσης της αγοράς στον εν λόγω τομέα και, επίσης, να εξασφαλισθεί η ορθολογική ανάπτυξη του τομέα.

               (7)

               Σύμφωνα με την αρχή της αναλογικότητας, είναι αναγκαίο και αρμόζον για την επίτευξη του βασικού στόχου εξασφάλισης βελτιώσεων των συνθηκών διαβίωσης των ζώων στην εντατική εκτροφή κοτόπουλων να καθορισθούν ελάχιστοι κανόνες για την προστασία των κοτόπουλων που εκτρέφονται για την παραγωγή κρέατος. Η παρούσα οδηγία δεν υπερβαίνει τα αναγκαία προκειμένου να επιτευχθούν οι επιδιωκόμενοι στόχοι, σύμφωνα με το τρίτο εδάφιο του άρθρου 5 της συνθήκης.

               (8)

               Οι κανόνες θα πρέπει να εστιάζονται στα προβλήματα καλής διαβίωσης στα συστήματα εντατικής κτηνοτροφίας. Προκειμένου να αποφευχθούν δυσανάλογα μέτρα όσον αφορά την εκτροφή μικρών σμηνών κοτόπουλων, θα πρέπει να καθορισθεί ένα κατώτατο όριο για την εφαρμογή της παρούσας οδηγίας.

               (9)

               Είναι σημαντικό τα άτομα που είναι επιφορτισμένα με την εκτροφή των κοτόπουλων να γνωρίζουν τις απαιτήσεις σχετικά με τις συνθήκες διαβίωσης των ζώων και να λαμβάνουν κατάλληλη κατάρτιση για την εκτέλεση των καθηκόντων τους ή να διαθέτουν πείρα ισοδύναμη προς την κατάρτιση αυτήν.

               (10)

               Κατά τη θέσπιση κανόνων για την προστασία των κοτόπουλων που εκτρέφονται για την παραγωγή κρέατος, θα πρέπει να υπάρχει ισορροπία μεταξύ των διαφόρων πτυχών που πρέπει να λαμβάνονται υπόψη όσον αφορά τις συνθήκες διαβίωσης και την υγεία των ζώων, οικονομικά και κοινωνικά θέματα, καθώς και τις περιβαλλοντικές επιπτώσεις.

               (11)

               Ο κανονισμός (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (5), και ο κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες σχετικά με την υγεία και την καλή διαβίωση των ζώων (6) θεσπίζουν ήδη ένα πλαίσιο για επίσημους ελέγχους, καθώς και για τη συμμόρφωση προς ορισμένους κανόνες σχετικά με τις συνθήκες διαβίωσης των ζώων. Επιπλέον, ο κανονισμός (ΕΚ) αριθ. 882/2004 προβλέπει ότι τα κράτη μέλη υποβάλλουν ετήσιες εκθέσεις σχετικά με την εφαρμογή των πολυετών εθνικών προγραμμάτων ελέγχου, συμπεριλαμβανομένων των αποτελεσμάτων των ελέγχων και των λογιστικών ελέγχων που πραγματοποιούνται. Για το σκοπό αυτόν, προβλέπεται χρηματοδοτική στήριξη τόσο στους προαναφερόμενους κανονισμούς όσο και στην απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (7).

               (12)

               Υπάρχουν ήδη στα διάφορα κράτη μέλη ποικίλα εθελοντικά συστήματα για την επισήμανση του κρέατος κοτόπουλου, με βάση τη συμμόρφωση προς του κανόνες συνθηκών διαβίωσης των ζώων και άλλες παραμέτρους.

               (13)

               Λαμβάνοντας υπόψη την πείρα που αποκτήθηκε από την εφαρμογή αυτών των εθελοντικών συστημάτων επισήμανσης, είναι σκόπιμο να υποβάλει η Επιτροπή έκθεση σχετικά με την ενδεχόμενη καθιέρωση ενός ειδικού εναρμονισμένου συστήματος υποχρεωτικής επισήμανσης, σε κοινοτικό επίπεδο, για το κρέας κοτόπουλου, τα προϊόντα και τα παρασκευάσματα κρέατος, που να βασίζεται στη συμμόρφωση προς τους κανόνες συνθηκών διαβίωσης των ζώων· η εν λόγω έκθεση θα πρέπει να συμπεριλαμβάνει τις πιθανές κοινωνικοοικονομικές επιπτώσεις, τις επιπτώσεις στους οικονομικούς εταίρους της Κοινότητας και τη συμμόρφωση ενός τέτοιου συστήματος επισήμανσης με τους κανόνες του Παγκόσμιου Οργανισμού Εμπορίου.

               (14)

               Είναι σκόπιμο να υποβάλει η Επιτροπή έκθεση με βάση νέα επιστημονικά στοιχεία, λαμβάνοντας υπόψη την περαιτέρω έρευνα και πρακτική εμπειρία, προκειμένου να βελτιωθούν περαιτέρω οι συνθήκες διαβίωσης των κοτόπουλων που εκτρέφονται για την παραγωγή κρέατος, συμπεριλαμβανομένων των συνθηκών διαβίωσης των πτηνών αναπαραγωγής τέτοιων κοτόπουλων, ιδίως όσον αφορά τις πτυχές που δεν καλύπτονται από την παρούσα οδηγία. Η έκθεση αυτή θα πρέπει ειδικότερα να εξετάζει τις δυνατότητες θέσπισης κατωτάτων ορίων για τους δείκτες κακών συνθηκών διαβίωσης κατά τις επιθεωρήσεις μετά τη σφαγή και την επίδραση γενετικών παραμέτρων στις εντοπιζόμενες ανεπάρκειες, οι οποίες οδηγούν σε κακές συνθήκες διαβίωσης των κοτόπουλων που εκτρέφονται για την παραγωγή κρέατος.

               (15)

               Τα κράτη μέλη θα πρέπει να θεσπίσουν κανόνες σχετικά με τις επιβλητέες κυρώσεις για τυχόν παραβάσεις των διατάξεων της παρούσας οδηγίας και να διασφαλίσουν την εφαρμογή τους. Οι κυρώσεις αυτές θα πρέπει να είναι αποτελεσματικές, αναλογικές και αποτρεπτικές.

               (16)

               Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (8), το Συμβούλιο θα πρέπει να παροτρύνει τα κράτη μέλη να καταρτίζουν, προς ιδία χρήση και προς όφελος της Κοινότητας, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της οδηγίας με τα μέτρα μεταφοράς στο εθνικό δίκαιο και να τους δημοσιοποιούν.

               (17)

               Τα μέτρα που απαιτούνται για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (9),

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Αντικείμενο και πεδίο εφαρμογής
   1.   Η παρούσα οδηγία ισχύει για τα κοτόπουλα που εκτρέφονται για την παραγωγή κρέατος.
   Ωστόσο, δεν ισχύει για:

               α)

               εκμεταλλεύσεις με λιγότερα από 500 κοτόπουλα·

               β)

               εκμεταλλεύσεις μόνον με πτηνά αναπαραγωγής κοτόπουλων·

               γ)

               εκκολαπτήρια·

               δ)

               κοτόπουλα εκτατικής εκτροφής και ελεύθερης βοσκής όπως αναφέρονται στα στοιχεία β), γ), δ), ε) του παραρτήματος IV του κανονισμού (ΕΟΚ) αριθ. 1538/91 της Επιτροπής, της 5ης Ιουνίου 1991, για τον καθορισμό λεπτομερών κανόνων ενόψει της εφαρμογής του κανονισμού (ΕΟΚ) αριθ. 1906/90 του Συμβουλίου σχετικά με ορισμένους κανόνες εμπορίας για το κρέας πουλερικών (10), και

               ε)

               κοτόπουλα βιολογικής εκτροφής σύμφωνα με τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (11).

         2.   Η παρούσα οδηγία εφαρμόζεται για τα πτηνά εκτροφής που βρίσκονται σε εκμεταλλεύσεις που διαθέτουν και πτηνά αναπαραγωγής και πτηνά εκτροφής.
   Τα κράτη μέλη είναι ελεύθερα να λαμβάνουν αυστηρότερα μέτρα στον τομέα που καλύπτει η παρούσα οδηγία.
   Η πρωταρχική ευθύνη για την καλή διαβίωση των ζώων βαρύνει τον ιδιοκτήτη ή εκτροφέα των ζώων.
   Άρθρο 2
   Ορισμοί
   1.   Για τους σκοπούς της παρούσας οδηγίας, ισχύουν οι ακόλουθοι ορισμοί:

               α)

               «ιδιοκτήτης»: φυσικό ή νομικό πρόσωπο ή πρόσωπα στο οποίο ανήκει η εκμετάλλευση όπου εκτρέφονται τα κοτόπουλα·

               β)

               «εκτροφέας»: φυσικό ή νομικό πρόσωπο το οποίο είναι αρμόδιο ή υπεύθυνο για τα κοτόπουλα βάσει συμβάσεως ή κατά το νόμο, είτε σε μόνιμη είτε σε προσωρινή βάση·

               γ)

               «αρμόδια αρχή»: η κεντρική αρχή κράτους μέλους που είναι αρμόδια για τη διενέργεια ελέγχων των συνθηκών διαβίωσης, κτηνιατρικών και ζωοτεχνικών ελέγχων ή οποιαδήποτε άλλη αρχή στην οποία έχει ανατεθεί αυτή η αρμοδιότητα σε περιφερειακό, τοπικό ή άλλο επίπεδο·

               δ)

               «επίσημος κτηνίατρος»: κτηνίατρος που διαθέτει τα προσόντα που περιγράφονται στο παράρτημα Ι τμήμα ΙΙΙ κεφάλαιο IV μέρος A του κανονισμού (ΕΚ) αριθ. 854/2004, ώστε να ενεργεί με τέτοια ιδιότητα και ο οποίος διορίζεται από την αρμόδια αρχή·

               ε)

               «κοτόπουλο»: ζώο του είδους Gallus gallus που εκτρέφεται για την παραγωγή κρέατος·

               στ)

               «εκμετάλλευση»: τόπος παραγωγής όπου εκτρέφονται κοτόπουλα·

               ζ)

               «ορνιθώνας»: κτίριο σε μια εκμετάλλευση όπου εκτρέφεται σμήνος κοτόπουλων·

               η)

               «χρησιμοποιήσιμη περιοχή»: περιοχή με στρωμνή στην οποία έχουν ανά πάσα στιγμή πρόσβαση τα κοτόπουλα·

               θ)

               «πυκνότητα εκτροφής»: το συνολικό ζων βάρος κοτόπουλων, τα οποία βρίσκονται ταυτόχρονα σε ορνιθώνα ανά τετραγωνικό μέτρο χρησιμοποιήσιμης περιοχής·

               ι)

               «σμήνος»: σύνολο κοτόπουλων τα οποία τοποθετούνται σε ορνιθώνα εκμετάλλευσης και βρίσκονται ταυτόχρονα σε αυτόν τον ορνιθώνα·

               ια)

               «ποσοστό ημερήσιας θνησιμότητας»: ο αριθμός των κοτόπουλων που πέθαναν στον ορνιθώνα την ίδια ημέρα και εκείνων που εσφάγησαν είτε λόγω ασθένειας είτε για άλλους λόγους, διά του αριθμού των κοτόπουλων που βρίσκονται στον ορνιθώνα μία συγκεκριμένη ημέρα, πολλαπλασιασμένος επί 100·

               ιβ)

               «σωρευτικό ποσοστό ημερήσιας θνησιμότητας»: το άθροισμα των ποσοστών ημερήσιας θνησιμότητας.

         2.   Ο ορισμός της «χρησιμοποιήσιμης περιοχής» στην παράγραφο 1 στοιχείο η), σε σχέση με περιοχές χωρίς στρωμνή μπορεί να συμπληρωθεί κατά τη διαδικασία του άρθρου 11, κατόπιν των αποτελεσμάτων επιστημονικής γνώμης της Ευρωπαϊκής Αρχής για την Ασφάλεια των Τροφίμων σχετικά με τις συνέπειες που έχουν οι περιοχές χωρίς στρωμνή στις συνθήκες διαβίωσης των κοτόπουλων.
   Άρθρο 3
   Απαιτήσεις για την εκτροφή κοτόπουλων
   1.   Τα κράτη μέλη εξασφαλίζουν ότι:

               α)

               όλοι οι ορνιθώνες πληρούν τις απαιτήσεις του παραρτήματος Ι·

               β)

               οι απαιτούμενες επιθεωρήσεις και η εποπτεία και η παρακολούθηση, μεταξύ των οποίων και οι προβλεπόμενες στο παράρτημα ΙΙΙ, πραγματοποιούνται από την αρμόδια αρχή ή από τον επίσημο κτηνίατρο.

         2.   Τα κράτη μέλη μεριμνούν ώστε η μέγιστη πυκνότητα εκτροφής σε μία εκμετάλλευση ή σε ορνιθώνα εκμετάλλευσης να μην υπερβαίνει ποτέ τα 33 kg/m2.
   3.   Κατά παρέκκλιση από την παράγραφο 2, τα κράτη μέλη μπορούν να ορίζουν ότι εκτρέφονται κοτόπουλα σε μεγαλύτερη πυκνότητα εκτροφής, υπό την προϋπόθεση ότι ο ιδιοκτήτης ή ο εκτροφέας συμμορφώνονται προς τις απαιτήσεις που ορίζονται στο παράρτημα ΙΙ, επιπλέον των απαιτήσεων που ορίζονται στο παράρτημα Ι.
   4.   Τα κράτη μέλη μεριμνούν ώστε, όταν παραχωρείται παρέκκλιση δυνάμει της παραγράφου 3, η μέγιστη πυκνότητα εκτροφής σε μία εκμετάλλευση ή σε ορνιθώνα εκμετάλλευσης να μην υπερβαίνει ποτέ τα 39 kg/m2.
   5.   Όταν πληρούνται τα κριτήρια του παραρτήματος V, τα κράτη μέλη μπορούν να επιτρέπουν την αναφερόμενη στην παράγραφο 4 αύξηση της μέγιστης πυκνότητας εκτροφής στο συγκεκριμένο ορνιθώνα κατά 3 kg/m2 το πολύ.
   Άρθρο 4
   Κατάρτιση και καθοδήγηση ατόμων που ασχολούνται με τα κοτόπουλα
   1.   Τα κράτη μέλη μεριμνούν ώστε οι εκτροφείς που είναι φυσικά πρόσωπα να έχουν λάβει επαρκή κατάρτιση για την εκτέλεση των καθηκόντων τους και να διατίθενται κατάλληλα μαθήματα κατάρτισης.
   2.   Τα μαθήματα κατάρτισης που αναφέρονται στην παράγραφο 1 επικεντρώνονται στις πτυχές συνθηκών διαβίωσης και καλύπτουν ιδίως τα θέματα που αναφέρονται στο παράρτημα ΙV.
   3.   Τα κράτη μέλη μεριμνούν για την καθιέρωση συστήματος για τον έλεγχο και την έγκριση των μαθημάτων κατάρτισης. Ο εκτροφέας των κοτόπουλων πρέπει να διαθέτει πιστοποιητικό αναγνωρισμένο από την αρμόδια αρχή του οικείου κράτους μέλους, το οποίο να βεβαιώνει ότι έχει παρακολουθήσει τα εν λόγω μαθήματα κατάρτισης ή έχει αποκτήσει πείρα ισοδύναμη προς την εν λόγω κατάρτιση.
   4.   Τα κράτη μέλη μπορούν να αναγνωρίζουν πείρα που αποκτήθηκε πριν από τις 30 Ιουνίου 2010 ως ισότιμη με τη συμμετοχή σε τέτοια μαθήματα κατάρτισης και εκδίδουν πιστοποιητικά που βεβαιώνουν αυτή την ισοτιμία.
   5.   Τα κράτη μέλη μπορούν να ορίζουν ότι οι απαιτήσεις των παραγράφων 1 έως 4 ισχύουν επίσης για τους ιδιοκτήτες.
   6.   Στα άτομα που απασχολούν για την εκτροφή, τη σύλληψη ή τη φόρτωση κοτόπουλων, ο ιδιοκτήτης ή ο εκτροφέας παρέχει οδηγίες και καθοδήγηση όσον αφορά τις σχετικές απαιτήσεις για τις συνθήκες διαβίωσης των ζώων, συμπεριλαμβανομένων εκείνων που αφορούν τις μεθόδους θανάτωσης που εφαρμόζονται στις εκμεταλλεύσεις.
   Άρθρο 5
   Επισήμανση του κρέατος κοτόπουλου
   Το αργότερο στις 31 Δεκεμβρίου 2009, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την ενδεχόμενη καθιέρωση ενός ειδικού εναρμονισμένου υποχρεωτικού συστήματος επισήμανσης για το κρέας κοτόπουλου, τα προϊόντα και τα παρασκευάσματα κρέατος, βασιζόμενου στη συμμόρφωση προς τα πρότυπα για τις συνθήκες διαβίωσης των ζώων.
   Η έκθεση εξετάζει τις πιθανές κοινωνικοοικονομικές συνέπειες, τις επιπτώσεις στους οικονομικούς εταίρους της Κοινότητας και τη συμμόρφωση αυτού του συστήματος επισήμανσης προς τους κανόνες του Παγκόσμιου Οργανισμού Εμπορίου.
   Η έκθεση συνοδεύεται από κατάλληλες νομοθετικές προτάσεις που θα λαμβάνουν υπόψη τις εν λόγω εκτιμήσεις και την πείρα που αποκόμισαν τα κράτη μέλη κατά την εφαρμογή εθελοντικών συστημάτων επισήμανσης.
   Άρθρο 6
   Έκθεση της Επιτροπής προς το Ευρωπαϊκό Κοινοβούλιο και το Συμβούλιο
   1.   Με βάση την επιστημονική γνώμη της Ευρωπαϊκής Αρχής για την Ασφάλεια των Τροφίμων, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο, το αργότερο στις 31 Δεκεμβρίου 2010, έκθεση σχετικά με την επίδραση γενετικών παραμέτρων στις εντοπιζόμενες ανεπάρκειες, οι οποίες οδηγούν σε κακές συνθήκες διαβίωσης των κοτόπουλων. Εάν χρειάζεται, η έκθεση συνοδεύεται από κατάλληλες νομοθετικές προτάσεις.
   2.   Τα κράτη μέλη υποβάλλουν στην Επιτροπή τα αποτελέσματα της συλλογής δεδομένων βάσει της παρακολούθησης αντιπροσωπευτικού δείγματος των σφαγέντων σμηνών κατά τη διάρκεια ελάχιστης περιόδου ενός έτους. Για να μπορέσει να πραγματοποιηθεί η σχετική ανάλυση, οι απαιτήσεις δειγματοληψίας και δεδομένων κατά τα προβλεπόμενα στο παράρτημα ΙΙΙ πρέπει να έχουν επιστημονική βάση, να είναι αντικειμενικές και συγκρίσιμες και να θεσπίζονται σύμφωνα με τη διαδικασία που ορίζει το άρθρο 11.
   Για τη συλλογή δεδομένων χάριν εφαρμογής της παρούσας οδηγίας, τα κράτη μέλη ενδέχεται να χρειασθούν χρηματοδοτική συνεισφορά της Κοινότητας.
   3.   Με βάση τα διαθέσιμα στοιχεία και λαμβάνοντας υπόψη τα νέα επιστημονικά δεδομένα, η Επιτροπή, το αργότερο στις 30 Ιουνίου 2012, υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την εφαρμογή της παρούσας οδηγίας και τις επιπτώσεις της στην καλή διαβίωση των κοτόπουλων, καθώς και με την ανάπτυξη δεικτών καλής διαβίωσης. Η έκθεση λαμβάνει υπόψη τις διαφορετικές συνθήκες και μεθόδους παραγωγής. Επίσης συνεκτιμά τις κοινωνικοοικονομικές και διοικητικές επιπτώσεις της παρούσας οδηγίας συμπεριλαμβανομένων των περιφερειακών πτυχών.
   Άρθρο 7
   Επιθεωρήσεις
   1.   Η αρμόδια αρχή πραγματοποιεί αμερόληπτες επιθεωρήσεις προκειμένου να επαληθεύει τη συμμόρφωση προς τις απαιτήσεις της παρούσας οδηγίας.
   Οι επιθεωρήσεις αυτές διεξάγονται σε επαρκές ποσοστό των ζώων που εκτρέφονται σε καθένα από τα κράτη μέλη, σύμφωνα με τις σχετικές διατάξεις του κανονισμού (ΕΚ) αριθ. 882/2004, και μπορούν να διενεργούνται ταυτόχρονα με ελέγχους για άλλους σκοπούς.
   Τα κράτη μέλη θεσπίζουν κατάλληλες διαδικασίες για τον καθορισμό της πυκνότητας εκτροφής.
   2.   Έως τις 30 Ιουνίου κάθε έτους, τα κράτη μέλη υποβάλλουν στην Επιτροπή ετήσια έκθεση σχετικά με τις επιθεωρήσεις που προβλέπονται στην παράγραφο 1, οι οποίες πραγματοποιήθηκαν κατά το προηγούμενο έτος. Η έκθεση συνοδεύεται από κατάλογο των κυριότερων δράσεων που έχουν αναληφθεί από την αρμόδια αρχή για την αντιμετώπιση των σημαντικότερων προβλημάτων που παρατηρήθηκαν όσον αφορά τις συνθήκες διαβίωσης.
   Άρθρο 8
   Οδηγοί ορθής διαχειριστικής πρακτικής
   Τα κράτη μέλη ενθαρρύνουν την εκπόνηση οδηγών ορθής διαχειριστικής πρακτικής που περιέχουν κατευθύνσεις για τη συμμόρφωση με την παρούσα οδηγία. Ενθαρρύνεται η διάδοση και χρήση αυτών των οδηγών.
   Άρθρο 9
   Κυρώσεις
   Τα κράτη μέλη θεσπίζουν τους κανόνες για τις κυρώσεις που εφαρμόζονται σε περίπτωση παράβασης των εθνικών διατάξεων που θεσπίζονται σύμφωνα με την παρούσα οδηγία και λαμβάνουν όλα τα αναγκαία μέτρα για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις εν λόγω διατάξεις στην Επιτροπή το αργότερο έως τις 30 Ιουνίου 2010 και την ενημερώνουν για κάθε μεταγενέστερη τροποποίησή τους, αμελλητί.
   Άρθρο 10
   Εκτελεστικές αρμοδιότητες
   Τα μέτρα που είναι αναγκαία για την εξασφάλιση της ομοιόμορφης εφαρμογής της παρούσας οδηγίας μπορούν να θεσπίζονται σύμφωνα με τη διαδικασία του άρθρου 11.
   Άρθρο 11
   Διαδικασία επιτροπής
   1.   Η Επιτροπή επικουρείται από την μόνιμη επιτροπή για την τροφική αλυσίδα και την υγεία των ζώων η οποία έχει συσταθεί με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (12) (εφεξής «επιτροπή»).
   2.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ.
   Η προθεσμία που προβλέπεται στο άρθρο 5, παράγραφος 6 της απόφασης 1999/468/ΕΚ, ορίζεται τρίμηνη.
   Άρθρο 12
   Μεταφορά στο εθνικό δίκαιο
   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για να συμμορφωθούν προς την παρούσα οδηγία έως τις 30 Ιουνίου 2010, το αργότερο.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
   Άρθρο 13
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 14
   Η παρούσα οδηγία απευθύνεται στα κράτη μέλη.

      Λουξεμβούργο, 28 Ιουνίου 2007.

            Για το Συμβούλιο

            Ο Πρόεδρος

         S. GABRIEL

      (1)  Γνώμη της 14ης Φεβρουαρίου 2006 (δεν έχει ακόμα δημοσιευθεί στην Επίσημη Εφημερίδα).

      (2)  Γνώμη της 26ης Οκτωβρίου 2005 (δεν έχει ακόμα δημοσιευθεί στην Επίσημη Εφημερίδα).

      (3)  ΕΕ L 221 της 8.8.1998, σ. 23. Οδηγία όπως τροποποιήθηκε με τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

      (4)  ΕΕ L 323 της 17.11.1978, σ. 14. Σύμβαση όπως τροποποιήθηκε με πρωτόκολλο τροποποίησης (ΕΕ L 395 της 31.12.1992, σ. 22).

      (5)  ΕΕ L 139 της 30.4.2004, σ. 206· όπως διορθώθηκε στην ΕΕ L 226 της 25.6.2004, σ. 83. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 του Συμβουλίου (ΕΕ L 363 της 20.12.2006, σ. 1).

      (6)  ΕΕ L 165 της 30.4.2004, σ. 1· όπως διορθώθηκε στην ΕΕ L 191 της 28.5.2004, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006.

      (7)  ΕΕ L 224 της 18.8.1990, σ. 19. Απόφαση όπως τροποποιήθηκε τελευταία με τον κανονισμό (ΕΚ) αριθ. 1791/2006.

      (8)  ΕΕ C 321 της 31.12.2003, σ. 1· όπως διορθώθηκε στην ΕΕ C 4 της 8.1.2004, σ. 7.

      (9)  ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).

      (10)  ΕΕ L 143 της 7.6.1991, σ. 11. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2029/2006 (ΕΕ L 414 της 30.12.2006, σ. 29).

      (11)  ΕΕ L 198 της 22.7.1991, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 394/2007 (ΕΕ L 98 της 13.4.2007, σ. 3).

      (12)  ΕΕ L 31 της 1.2.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 575/2006 της Επιτροπής (ΕΕ L 100 της 8.4.2006, σ. 3).

      ΠΑΡΑΡΤΗΜΑ Ι
      ΑΠΑΙΤΗΣΕΙΣ ΓΙΑ ΤΙΣ ΕΚΜΕΤΑΛΛΕΥΣΕΙΣ
      Εκτός από τις σχετικές διατάξεις άλλης σχετικής κοινοτικής νομοθεσίας, εφαρμόζονται οι ακόλουθες απαιτήσεις:
      Ποτίστρες

                  1.

                  Οι ποτίστρες τοποθετούνται και διατηρούνται κατά τέτοιο τρόπο ώστε το νερό που χύνεται να είναι το ελάχιστο δυνατό.

            Τροφή

                  2.

                  Η τροφή είτε είναι συνεχώς διαθέσιμη είτε προσφέρεται υπό μορφή γευμάτων και η διάθεσή της στα κοτόπουλα δεν πρέπει να σταματά για διάστημα μεγαλύτερο των 12 ωρών πριν από τον αναμενόμενο χρόνο σφαγής.

            Στρωμνή

                  3.

                  Όλα τα κοτόπουλα έχουν διαρκή πρόσβαση σε στρωμνή η οποία είναι ξηρά και εύθρυπτη στην επιφάνεια.

            Αερισμός και θέρμανση

                  4.

                  Ο αερισμός είναι επαρκής ώστε να αποφεύγεται η υπερθέρμανση και, εφόσον απαιτείται, σε συνδυασμό με τα συστήματα θέρμανσης να απομακρύνεται η υπερβολική υγρασία.

            Θόρυβος

                  5.

                  Το επίπεδο θορύβου ελαχιστοποιείται. Οι ανεμιστήρες αερισμού, τα μηχανήματα παροχής τροφής ή ο λοιπός εξοπλισμός κατασκευάζονται, εγκαθίστανται, τίθενται σε λειτουργία και συντηρούνται κατά τέτοιο τρόπο ώστε να προκαλούν τον ελάχιστο δυνατό θόρυβο.

            Φως

                  6.

                  Όλα τα κτίρια έχουν φως με ένταση τουλάχιστον 20 lux κατά τη διάρκεια των περιόδων φωτισμού, το οποίο μετράται στο επίπεδο των οφθαλμών του πτηνού και φωτίζει το 80 % τουλάχιστον της χρησιμοποιήσιμης περιοχής. Προσωρινή μείωση του επιπέδου του φωτός μπορεί να επιτρέπεται, όταν χρειάζεται, με βάση τη συμβουλή του κτηνιάτρου.

                  7.

                  Εντός επτά ημερών από την τοποθέτηση των κοτόπουλων στο κτίριο και μέχρι τρεις ημέρες πριν από τον προβλεπόμενο χρόνο σφαγής, το φως πρέπει να ακολουθεί 24ωρο ρυθμό και να περιλαμβάνει περιόδους σκότους οι οποίες διαρκούν τουλάχιστον 6 ώρες συνολικά, με τουλάχιστον μία συνεχή περίοδο σκότους διάρκειας τουλάχιστον 4 ωρών, εξαιρουμένων των περιόδων ημίφωτος.

            Επιθεώρηση

                  8.

                  Όλα τα κοτόπουλα που βρίσκονται στην εκμετάλλευση πρέπει να επιθεωρούνται τουλάχιστον δύο φορές την ημέρα. Θα πρέπει να δίνεται ιδιαίτερη προσοχή σε ενδείξεις που καταδεικνύουν μείωση του επιπέδου της καλής διαβίωσης ή/και της υγείας των ζώων.

                  9.

                  Τα κοτόπουλα που έχουν τραυματισθεί σοβαρά ή παρουσιάζουν προφανή σημεία διαταραχής της υγείας τους, όπως εκείνα που έχουν δυσκολίες βάδισης, σοβαρή ασκίτιδα ή σοβαρές δυσμορφίες, και είναι πιθανό να υποφέρουν, λαμβάνουν κατάλληλη αγωγή ή θανατώνονται αμέσως. Όποτε παρίσταται ανάγκη, καλείται κτηνίατρος.

            Καθαρισμός

                  10.

                  Τα μέρη των κτιρίων, του εξοπλισμού και των εργαλείων που έρχονται σε επαφή με τα κοτόπουλα καθαρίζονται εξονυχιστικά και απολυμαίνονται κάθε φορά μετά την τελική απομάκρυνση των κοτόπουλων από τις εγκαταστάσεις, πριν εισέλθει νέο σμήνος στον ορνιθώνα. Μετά την τελική απομάκρυνση από ορνιθώνα, όλη η στρωμνή πρέπει να απομακρύνεται και να αντικαθίσταται από νέα.

            Τήρηση βιβλίων

                  11.

                  Ο ιδιοκτήτης ή ο εκτροφέας τηρούν αρχείο για κάθε ορνιθώνα μιας εκμετάλλευσης σχετικά με:

                              α)

                              τον αριθμό των κοτόπουλων που εισέρχονται·

                              β)

                              τη χρησιμοποιήσιμη περιοχή·

                              γ)

                              το υβρίδιο ή τη φυλή των κοτόπουλων, εάν είναι γνωστά·

                              δ)

                              μετά από κάθε έλεγχο, τον αριθμό των πτηνών που βρέθηκαν νεκρά, με ένδειξη των αιτίων, εάν είναι γνωστά, καθώς και τον αριθμό των πτηνών που θανατώθηκαν με προβολή επιχειρημάτων.

                              ε)

                              τον αριθμό των κοτόπουλων που απομένουν στο σμήνος μετά από την απομάκρυνση κοτόπουλων για πώληση ή για σφαγή.

                        Τα αρχεία αυτά τηρούνται για περίοδο τουλάχιστον τριών ετών και τίθενται στη διάθεση της αρμόδιας αρχής όταν πραγματοποιείται επιθεώρηση ή όταν ζητηθούν.

            Χειρουργικές επεμβάσεις

                  12.

                  Απαγορεύονται όλες οι χειρουργικές επεμβάσεις που πραγματοποιούνται για λόγους πλην θεραπευτικών ή διαγνωστικών και οι οποίες συνεπάγονται ζημία ή απώλεια ευαίσθητου μέρους του σώματος ή αλλαγή της δομής των οστών.
                  Εντούτοις, τα κράτη μέλη μπορούν να επιτρέπουν το κόψιμο του ράμφους εάν έχουν εξαντληθεί όλα τα άλλα μέτρα για την αποτροπή του ραμφίσματος φτερών και του κανιβαλισμού. Στις περιπτώσεις αυτές, το κόψιμο του ράμφους πραγματοποιείται μόνον μόνο κατόπιν συζητήσεως με κτηνίατρο και βάσει συμβουλής του και πραγματοποιείται από κατάλληλα εκπαιδευμένο προσωπικό σε κοτόπουλα ηλικίας μικρότερης των 10 ημερών. Επιπλέον, τα κράτη μέλη μπορούν να επιτρέπουν τον ευνουχισμό κοτόπουλων. Ο ευνουχισμός πραγματοποιείται μόνο υπό κτηνιατρική εποπτεία από προσωπικό που έχει λάβει ειδική κατάρτιση.

      ΠΑΡΑΡΤΗΜΑ ΙΙ
      ΑΠΑΙΤΗΣΕΙΣ ΓΙΑ ΤΗ ΧΡΗΣΗ ΥΨΗΛΟΤΕΡΗΣ ΠΥΚΝΟΤΗΤΑΣ ΕΚΤΡΟΦΗΣ
      Κοινοποίηση και τεκμηρίωση
      Εφαρμόζονται οι ακόλουθες απαιτήσεις:

                  1.

                  Ο ιδιοκτήτης ή ο εκτροφέας κοινοποιούν στην αρμόδια αρχή την πρόθεσή τους να χρησιμοποιήσουν πυκνότητα εκτροφής μεγαλύτερη από 33 kg/m2 ζώντος βάρους.
                  Αναφέρει τον ακριβή αριθμό και ενημερώνει την αρμόδια αρχή για κάθε αλλαγή στην ποσότητα αναφοράς τουλάχιστον 15 ημέρες πριν από την τοποθέτηση του σμήνους στον ορνιθώνα.
                  Εφόσον απαιτηθεί από την αρμόδια αρχή, η κοινοποίηση αυτή συνοδεύεται από έγγραφο το οποίο συνοψίζει τις πληροφορίες που περιέχονται στην τεκμηρίωση που απαιτείται στο σημείο 2.

                  2.

                  Ο ιδιοκτήτης ή ο εκτροφέας διατηρούν και έχουν διαθέσιμη στον ορνιθώνα τεκμηρίωση που περιγράφει λεπτομερώς τα συστήματα παραγωγής. Ειδικότερα, περιλαμβάνει πληροφορίες σχετικά με τις τεχνικές λεπτομέρειες του ορνιθώνα και του εξοπλισμού του, όπως:

                              α)

                              σχέδιο του ορνιθώνα, συμπεριλαμβανομένων των διαστάσεων των επιφανειών που καταλαμβάνουν τα κοτόπουλα·

                              β)

                              σύστημα αερισμού και, εφόσον υπάρχει, ψύξης και θέρμανσης, συμπεριλαμβανομένης της θέσης τους, σχέδιο αερισμού, που περιγράφει λεπτομερώς τις παραμέτρους για την επιθυμητή ποιότητα του αέρα όπως η ροή, η ταχύτητα και η θερμοκρασία του αέρα·

                              γ)

                              συστήματα τροφοδοσίας και παροχής νερού και η θέση τους·

                              δ)

                              συστήματα συναγερμού και εφεδρικά συστήματα σε περίπτωση διακοπής οιουδήποτε αυτόματου ή μηχανικού εξοπλισμού που είναι θεμελιώδης για την υγεία και καλή διαβίωση των ζώων·

                              ε)

                              είδος δαπέδου και στρωμνή που χρησιμοποιούνται συνήθως·

            Η τεκμηρίωση τίθεται στη διάθεση της αρμόδιας αρχής εφόσον ζητηθεί και πρέπει να επικαιροποιείται. Ειδικότερα, καταχωρίζονται οι τεχνικές επιθεωρήσεις των συστημάτων αερισμού και συναγερμού.
      Ο ιδιοκτήτης ή ο εκτροφέας γνωστοποιούν στην αρμόδια αρχή τυχόν μεταβολές στην περιγραφή του ορνιθώνα, του εξοπλισμού ή των διαδικασιών οι οποίες ενδέχεται να επηρεάσουν τις συνθήκες διαβίωσης των πτηνών, χωρίς αδικαιολόγητη καθυστέρηση.
      Απαιτήσεις για τις εκμεταλλεύσεις — έλεγχος περιβαλλοντικών παραγόντων

                  3.

                  Ο ιδιοκτήτης ή ο εκτροφέας μεριμνούν ώστε όλοι οι ορνιθώνες μιας εκμετάλλευσης να είναι εξοπλισμένοι με συστήματα αερισμού και, εάν απαιτείται, θέρμανσης και ψύξης που έχουν σχεδιαστεί, κατασκευασθεί και λειτουργούν κατά τρόπον ώστε:

                              α)

                              η συγκέντρωση αμμωνίας (NH3) να μην υπερβαίνει τα 20 ppm και η συγκέντρωση διοξειδίου του άνθρακα (CO2) να μην υπερβαίνει τα 3 000 ppm, μετρούμενες στο επίπεδο των κεφαλιών των κοτόπουλων·

                              β)

                              η εσωτερική θερμοκρασία, όταν η μετρούμενη εξωτερική θερμοκρασία υπερβαίνει τους 30 °C υπό σκιάν, να μην υπερβαίνει αυτή την εξωτερική θερμοκρασία κατά περισσότερους από 3 °C·

                              γ)

                              η μέση σχετική υγρασία που μετράται στο εσωτερικό της εκμετάλλευσης για διάστημα 48 ωρών να μην υπερβαίνει το 70 % όταν η εξωτερική θερμοκρασία είναι χαμηλότερη από 10 °C.

      ΠΑΡΑΡΤΗΜΑ ΙΙΙ
      ΕΠΟΠΤΕΙΑ ΚΑΙ ΠΑΡΑΚΟΛΟΥΘΗΣΗ ΣΤΟ ΣΦΑΓΕΙΟ
      (σύμφωνα με τα οριζόμενα στο άρθρο 3 παράγραφος 1)
      1.   Θνησιμότητα

                  1.1.

                  Στην περίπτωση πυκνότητας εκτροφής που υπερβαίνει τα 33 kg/m2, η τεκμηρίωση που συνοδεύει το σμήνος περιλαμβάνει το ποσοστό ημερήσιας θνησιμότητας και το σωρευτικό ποσοστό ημερήσιας θνησιμότητας που υπολογίζει ο ιδιοκτήτης ή ο εκτροφέας, καθώς και τα σχετικά δεδομένα, και το υβρίδιο ή τη φυλή των κοτόπουλων.

                  1.2.

                  Υπό την επίβλεψη του επίσημου κτηνιάτρου καταγράφονται αυτά τα δεδομένα, καθώς και ο αριθμός των κοτόπουλων πάχυνσης που είναι νεκρά κατά την άφιξη, και αναφέρονται η εκμετάλλευση και ο ορνιθώνας της εκμετάλλευσης. Η αξιοπιστία των δεδομένων και το σωρευτικό ποσοστό ημερήσιας θνησιμότητας ελέγχονται λαμβάνοντας υπόψη τον αριθμό των κοτόπουλων πάχυνσης που σφάζονται και τον αριθμό των κοτόπουλων πάχυνσης που είναι νεκρά κατά την άφιξη στο σφαγείο.

            2.   Επιθεώρηση μετά τη σφαγή
      Στα πλαίσια των ελέγχων που εκτελούνται δυνάμει του κανονισμού (ΕΚ) αριθ. 854/2004, ο επίσημος κτηνίατρος αξιολογεί τα αποτελέσματα της μετά τη σφαγή επιθεώρησης με σκοπό να εντοπίσει άλλες πιθανές ενδείξεις κακών συνθηκών διαβίωσης, όπως μη φυσιολογικά επίπεδα δερματίτιδας εξ επαφής, παράσιτα, συστημικές στην εκμετάλλευση ή στον ορνιθώνα της εκμετάλλευσης προέλευσης.
      3.   Γνωστοποίηση των αποτελεσμάτων
      Εάν το ποσοστό θνησιμότητας που αναφέρεται στην παράγραφο 1 ή τα αποτελέσματα της επιθεώρησης μετά τη σφαγή που αναφέρεται στην παράγραφο 2, είναι συνέπεια κακών συνθηκών διαβίωσης των ζώων, ο επίσημος κτηνίατρος γνωστοποιεί τα δεδομένα στον ιδιοκτήτη ή τον εκτροφέα της εν λόγω εκμετάλλευσης και στην αρμόδια αρχή. Ο ιδιοκτήτης ή εκτροφέας των ζώων και η αρμόδια αρχή προβαίνουν στις ενδεδειγμένες ενέργειες.

      ΠΑΡΑΡΤΗΜΑ ΙV
      ΚΑΤΑΡΤΙΣΗ
      Τα μαθήματα κατάρτισης που αναφέρονται στο άρθρο 4 παράγραφος 2 καλύπτουν τουλάχιστον την κοινοτική νομοθεσία σχετικά με την προστασία των κοτόπουλων, και ιδίως τα ακόλουθα θέματα:

                  α)

                  τα παραρτήματα Ι και ΙΙ·

                  β)

                  τη φυσιολογία, και ιδίως τις ανάγκες σε τροφή και νερό, τη συμπεριφορά των ζώων και την έννοια του στρες·

                  γ)

                  πρακτικές πτυχές του προσεκτικού χειρισμού των κοτόπουλων, και της σύλληψης, φόρτωσης και μεταφοράς·

                  δ)

                  φροντίδα έκτακτης ανάγκης για τα κοτόπουλα, θανάτωση και σφαγή έκτακτης ανάγκης·

                  ε)

                  προληπτικά μέτρα βιοασφάλειας.

      ΠΑΡΑΡΤΗΜΑ V
      ΚΡΙΤΗΡΙΑ ΓΙΑ ΤΗ ΧΡΗΣΗ ΑΥΞΗΜΕΝΗΣ ΠΥΚΝΟΤΗΤΑΣ ΕΚΤΡΟΦΗΣ
      (όπως αναφέρεται στο άρθρο 3 παράγραφος 5)
      1.   Κριτήρια

                  α)

                  Από την παρακολούθηση της εκμετάλλευσης την οποία διενήργησε η αρμόδια αρχή κατά τα 2 τελευταία έτη, δεν αναφέρθηκαν ελλείψεις σε σχέση με τις απαιτήσεις της παρούσας οδηγίας, και

                  β)

                  η παρακολούθηση από τον ιδιοκτήτη ή τον εκτροφέα της εκμετάλλευσης διενεργείται με χρησιμοποίηση των οδηγών ορθής διαχειριστικής πρακτικής σύμφωνα με το άρθρο 8, και

                  γ)

                  για τουλάχιστον επτά διαδοχικά επόμενα ελεγχόμενα σμήνη ορνιθώνα, το σωρευτικό ποσοστό ημερήσιας θνησιμότητας δεν υπερβαίνει το 1 % + 0,06 % επί την ηλικία σφαγής του σμήνους σε ημέρες.

            Εάν η αρμόδια αρχή δεν έχει προβεί σε παρακολούθηση της εκμετάλλευσης εντός των δύο τελευταίων ετών, θα πρέπει να πραγματοποιηθεί μία τουλάχιστον παρακολούθηση για να εξακριβωθεί αν πληρούται η απαίτηση του στοιχείου α).
      2.   Εξαιρετικές περιστάσεις
      Κατά παρέκκλιση από το σημείο 1 στοιχείο γ), η αρμόδια αρχή μπορεί να αποφασίσει αύξηση της πυκνότητας εκτροφής, εάν ο ιδιοκτήτης ή εκτροφέας δώσει ικανοποιητικές εξηγήσεις για τον εξαιρετικό χαρακτήρα της μεγαλύτερης σωρευτικής ημερήσιας θνησιμότητας ή αποδείξει ότι τα αίτια βρίσκονται πέραν των δυνατοτήτων ελέγχου τους.


Avis juridique important

|

31979L0117

Οδηγία 79/117/ΕΟΚ του Συμβουλίου της 21ης Δεκεμβρίου 1978 περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες

Επίσημη Εφημερίδα αριθ. L 033 της 08/02/1979 σ. 0036 - 0040 Φινλανδική ειδική έκδοση: Κεφάλαιο 3 τόμος 10 σ. 0168  Ελληνική ειδική έκδοση: Κεφάλαιο 03 τόμος 24 σ. 0046  Σουηδική ειδική έκδοση: Κεφάλαιο 3 τόμος 10 σ. 0168  Ισπανική ειδική έκδοση: Κεφάλαιο 03 τόμος 15 σ. 0126  Πορτογαλική ειδική έκδοση : Κεφάλαιο 03 τόμος 15 σ. 0126

ΟΔΗΓΙΑ ΤΟΥ ΣΥΜΒΟΥΛΙΟΥ της 21ης Δεκεμβρίου 1978 περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίεςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 100,  την πρόταση της Επιτροπής(1),  τη γνώμη της Συνελεύσεως(2),  τη γνώμη της Οικονομικής και Κοινωνικής Επιτροπής(3),  Εκτιμώντας:  ότι η φυτική παραγωγή κατέχει μία πολύ σπουδαία θέση στην Ευρωπαϊκή Οικονομική Κοινότητα- ότι η απόδοση αυτής της παραγωγής επηρεάζεται διαρκώς από βλαβερούς οργανισμούς και βλαβερά χόρτα και ότι είναι απολύτως αναγκαίο να προστατευθούν τα φυτά από αυτούς τους κινδύνους, για να αποφευχθεί μία μείωση της αποδόσεως και για να συμβάλλει στην  ασφάλεια των προμηθειών- ότι η χρησιμοποίηση των φυτοφαρμακευτικών προϊόντων αποτελεί ένα από τα πλέον σημαντικά μέσα για την προστασία των φυτών και των φυτικών προϊόντων και για την αύξηση της παραγωγικότητας της γεωργίας- ότι αυτά τα φυτοφαρμακευτικά προϊόντα δεν έχουν μόνο ευνοϊκές επιπτώσεις στη φυτική παραγωγή και ότι η χρησιμοποίησή τους μπορεί να επιφέρει κινδύνους για τον άνθρωπο και το περιβάλλον, δεδομένου ότι πρόκειται γενικά για τοξικές ουσίες ή παρασκευάσματα  με επικίνδυνες συνέπειες- ότι για ορισμένα φυτοφαρμακευτικά προϊόντα η σημασία αυτών των κινδύνων είναι τόση, ώστε επιβάλλεται να μην είναι πλέον, ανεκτή η ολική ή μερική χρήση αυτών των προϊόντων- ότι τα Κράτη μέλη, όχι μόνο έχουν ρυθμίσει τη θέση σε κυκλοφορία των φυτοφαρμακευτικών προϊόντων, αλλά έχουν επίσης επιβάλει για ορισμένα από αυτά τα προϊόντα περιορισμούς ή απαγορεύσεις χρήσεως που καλύπτουν εξίσου και τη θέση τους σε κυκλοφορία- ότι τα μέτρα που έχουν ληφθεί ως προς αυτό στα Κράτη μέλη παρουσιάζουν διαφορές αποτελούσες εμπόδια στις συναλλαγές που βλάπτουν άμεσα τη σύσταση και τη λειτουργία της κοινής αγοράς- ότι συμφέρει κατά συνέπεια να εξαλειφθούν αυτά τα εμπόδια με την προσέγγιση των νομοθετικών, κανονιστικών και διοικητικών διατάξεων που θεσπίζονται από τα Κράτη μέλη- ότι δικαιολογείται η αποδοχή ως βασικής αρχής της απαγορεύσεως όλων των φυτοφαρμακευτικών προϊόντων που περιέχουν δραστικές ουσίες, τα οποία, ακόμη και όταν η χρήση τους είναι η ενδεδειγμένη για τον επιδιωκόμενο σκοπό, παρουσιάζουν ή κινδυνεύουν να  παρουσιάσουν βλαβερά αποτελέσματα για την υγεία των ανθρώπων ή των ζώων ή δυσμενή αποτελέσματα απαράδεκτα για το περιβάλλον- ότι για ορισμένα από αυτά τα προϊόντα μπορούν εν τούτοις να προβλεφθούν σε ορισμένο βαθμό παρεκκλίσεις, στο εθνικό επίπεδο, για ιδιαίτερες χρήσεις που απαιτούνται για οικολογικούς λόγους και όταν οι επαγόμενοι κίνδυνοι είναι λιγότεροι από αυτούς που  συνδέονται με τις άλλες προηγουμένως επιτρεπόμενες χρήσεις- ότι και αυτές οι παρεκκλίσεις θα πρέπει να ανακληθούν όταν θα είναι διαθέσιμες χρήσεις λιγότερο βλαβερές- ότι εξ άλλου, πρέπει να παραχωρηθεί στα Κράτη μέλη το περιορισμένο δικαίωμα να διακόπτουν πρόσκαιρα και με δική τους ευθύνη την απαγόρευση χρησιμοποιήσεως σε περίπτωση που ένας απρόβλεπτος κίνδυνος θα απειλούσε τη φυτική παραγωγή και δεν θα μπορούσε να  τεθεί υπό έλεγχο με άλλα μέσα- ότι η οδηγία δεν εφαρμόζεται στα φυτοφαρμακευτικά προϊόντα που προορίζονται για έρευνα ή αναλυτικούς σκοπούς- ότι εξ άλλου, λόγω της εφαρμογής στις τρίτες χώρες μέτρων γενικώς διαφορετικών, δεν θεωρείται ενδεδειγμένο να εφαρμοσθούν οι κοινοτικές διατάξεις στα φυτοφαρμακευτικά προϊόντα που προορίζονται για εξαγωγή στις τρίτες χώρες- ότι η εφαρμογή αυτής της οδηγίας καθώς και η προσαρμογή του παραρτήματός της στην εξέλιξη των επιστημονικών και τεχνικών γνώσεων καθιστούν απαραίτητη τη στενή συνεργασία μεταξύ της Επιτροπής και των Κρατών μελών- ότι η διαδικασία της μόνιμης  φυτοϋγειονομικής επιτροπής, αν και είναι προσωρινά περιορισμένου χρόνου, καθώς και η παρέμβαση της επιστημονικής επιτροπής φυτοφαρμάκων αποτελούν ως προς αυτό μία σωστή βάση,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Η παρούσα οδηγία αφορά την απαγόρευση της θέσεως στην κυκλοφορία και της χρησιμοποιήσεως των φυτοφαρμακευτικών προϊόντων που περιέχουν ορισμένες δραστικές ουσίες.   Άρθρο 2  Για τους σκοπούς αυτής της οδηγίας, εννοούνται ως:  1. Φυτοφαρμακευτικά προϊόντα Οι δραστικές ουσίες ή τα παρασκευάσματα που περιέχουν μία ή περισσότερες δραστικές ουσίες που προορίζονται να:  1.1. καταπολεμήσουν τους βλαβερούς οργανισμούς στα φυτά και στα φυτικά προϊόντα ή να προλάβουν τη δράση τους, εφ' όσον αυτές οι ουσίες ή τα παρασκευάσματα δεν καθορίσθηκαν στις ακόλουθες διατάξεις- 1.2. επενεργήσουν επί της ζωτικής αναπτύξεως των φυτών, εφ' όσον δεν πρόκειται για θρεπτικές ουσίες- 1.3. εξασφαλίσουν τη διατήρηση των φυτικών προϊόντων, εφ' όσον αυτές οι ουσίες ή τα προϊόντα δεν αποτελούν το αντικείμενο ιδιαιτέρων διατάξεων του Συμβουλίου ή της Επιτροπής σχετικών με τις συντηρητικές ουσίες- 1.4. καταστρέψουν τα ανεπιθύμητα φυτά, ή να 1.5. καταστρέψουν μέρη φυτών ή να προλάβουν μία ανεπιθύμητη ανάπτυξη των φυτών.  2. Ουσίες Τα χημικά στοιχεία και τα σύνθετά τους όπως παρουσιάζονται σε φυσική κατάσταση ή κατασκευασμένα.  3. Παρασκευάσματα Τα κράματα ή διαλύσεις που αποτελούνται από δύο ή περισσότερες ουσίες, ή από μικροοργανισμούς ή ιούς και που χρησιμοποιούνται σαν φυτοφαρμακευτικά προϊόντα.  4. Δραστικές ουσίες Οι ουσίες, μικροοργανισμοί και ιοί που επενεργούν γενικά ή ειδικά:  4.1. επί των βλαβερών οργανισμών, ή 4.2. επί των φυτών, μερών των φυτών ή φυτικών προϊόντων.  5. Φυτά Τα ζώντα φυτά ή τα ζώντα μέρη φυτών, συμπεριλαμβανομένων των νωπών φρούτων και των σπόρων προς σποράν.  6. Φυτικά προϊόντα Τα προϊόντα φυτικής προελεύσεως τα μη μεταποιημένα ή αυτά που δεν έχουν υποβληθεί σε απλή προπαρασκευή όπως άλεσμα, στέγνωμα (ξήρανση) ή σύνθλιψη, όταν δεν πρόκειται για φυτά σαν αυτά που έχουν ορισθεί στο σημείο 5.  7. Βλαβεροί οργανισμοί Οι εχθροί των φυτών ή των φυτικών προϊόντων που ανήκουν στο ζωϊκό ή φυτικό βασίλειο ή παρουσιάζονται με τη μορφή των μυκητοπλασμάτων ή άλλων παθογενών αιτίων.  8. Ζώα Τα ζώα που ανήκουν σε είδη που συνήθως διατρέφονται και φυλάσσονται ή καταναλίσκονται από τον άνθρωπο.  9. Θέση σε κυκλοφορία Κάθε παράδοση με δαπάνη ή δωρεάν.  10. Περιβάλλον Η σχέση μεταξύ ύδατος, ατμοσφαίρας, γης, καθώς και όλες οι βιολογικές μορφές και τα ανθρώπινα όντα.   Άρθρο 3  Τα Κράτη μέλη επαγρυπνούν για τη μη θέση σε κυκλοφορία και τη μη χρησιμοποίηση των φυτοφαρμακευτικών προϊόντων που περιέχουν μία ή περισσότερες δραστικές ουσίες απαριθμούμενες στο παράρτημα.  Το πρώτο εδάφιο δεν εφαρμόζεται σε περίπτωση ασήμαντης έλλειψης καθαρότητας που οφείλεται στον τρόπο κατασκευής, εφ' όσον αποκλείονται αρνητικά αποτελέσματα για τους ανθρώπους, τα ζώα και το περιβάλλον.   Άρθρο 4  1. Κατά παρέκκλιση του άρθρου 3, τα Κράτη μέλη μπορούν προσωρινά να επιτρέψουν στο έδαφός τους τη διάθεση στο εμπόριο ή τη χρησιμοποίηση των φυτοφαρμακευτικών προϊόντων που περιέχουν ορισμένες από τις δραστικές ουσίες που απαριθμούνται στο  παράρτημα, στήλη 1, στις περιπτώσεις που επαναλαμβάνονται στη στήλη 2.  2. Τα Κράτη μέλη ενημερώνουν τα άλλα Κράτη μέλη και την Επιτροπή για κάθε εφαρμογή της παραγράφου 1 και μετά από αίτηση της Επιτροπής της ανακοινώνουν τις ενδείξεις που αφορούν τη σημασία της χρήσεως κάθε συγκεκριμένης δραστικής ουσίας.   Άρθρο 5  Η παρούσα οδηγία δεν εφαρμόζεται στα φυτοφαρμακευτικά προϊόντα που προορίζονται:  α) για την έρευνα ή για αναλυτικούς σκοπούς, ή β) για την εξαγωγή προς τρίτες χώρες.   Άρθρο 6  1. Μετά από διαβούλευση της Επιτροπής με την επιστημονική επιτροπή φυτοφαρμάκων, που έχει συσταθεί με την απόφαση 78/436/ΕΟΚ(4), αποφασίζονται σύμφωνα με την προβλεπόμενη στο άρθρο 8 διαδικασία:  α) όλες οι τροποποιήσεις που πρόκειται να γίνουν στην ομάδα ουσιών Α (υδραργυρικά μίγματα) και Β (διαρκή οργανοχλωριούχα μίγματα) της στήλης 1 του παραρτήματος- β) όλες οι τροποποιήσεις που πρόκειται να γίνουν στη στήλη 2 του παραρτήματος. Στην περίπτωση που μία παρέκκλιση πρέπει να ακυρωθεί, δεν επιβάλλεται προηγούμενη διαβούλευση με την επιστημονική επιτροπή, αν όλα τα Κράτη μέλη έχουν ενημερώσει την Επιτροπή  ότι δεν έχουν ή δεν έχουν πλέον την πρόθεση να κάνουν χρήση αυτής της παρεκκλίσεως. Αυτή η πληροφορία μπορεί να δοθεί στη μόνιμη φυτοϋγειονομική επιτροπή που έχει συσταθεί με την απόφαση 76/894/ΕΟΚ(5).  2. Η παράγραφος 1 εφαρμόζεται για μία περίοδο πέντε ετών υπολογιζόμενη από την 1η Ιανουαρίου 1981.  Το Συμβούλιο, αποφαινόμενο ομόφωνα μετά από πρόταση της Επιτροπής, μπορεί να απαφασίσει είτε την παράταση της διαρκείας εφαρμογής της παραγράφου 1, είτε την κατάργηση κάθε περιορισμού της εφαρμογής της.  3. Μετά από πρόταση της Επιτροπής, το Συμβούλιο θεσπίζει όλες τις τροποποιήσεις που πρόκειται να γίνουν στο παράρτημα και που δεν προβλέπονται στην παράγραφο 1.  4. Η Επιτροπή εξετάζει, τουλάχιστον κάθε δύο έτη, αν και σε ποιο βαθμό η στήλη 2 του παραρτήματος πρέπει να τροποποιηθεί.  5. Όλες οι τροποποιήσεις που πρόκειται να γίνουν στο παράρτημα βασίζονται στην εξέλιξη των επιστημονικών και τεχνικών γνώσεων.  6. Μία δραστική ουσία αναγράφεται στο παράρτημα αν η χρησιμοποίησή της, και όταν ακόμη ενδείκνυται να χρησιμοποιηθεί για τον επιδιωκόμενο σκοπό, παρουσιάζει ή κινδυνεύει να παρουσιάσει:  α) βλαβερά αποτελέσματα για την υγεία των ανθρώπων ή των ζώων, ή β) δυσμενή αποτελέσματα απαράδεκτα για το περιβάλλον.   Άρθρο 7  1. Αν η χρησιμοποίηση σε ένα Κράτος μέλος ενός φυτοφαρμακευτικού προϊόντος, που περιέχει μία ή περισσότερες δραστικές ουσίες απαριθμούμενες στο παράρτημα, καθίσταται απαραίτητη λόγω ενός απρόβλεπτου κινδύνου που απειλεί τη φυτική παραγωγή και  που δεν μπορεί να τεθεί υπό έλεγχο με άλλα μέσα, το ενδιαφερόμενο Κράτος μέλος μπορεί να επιτρέψει τη θέση σε κυκλοφορία ή τη χρησιμοποίηση του προϊόντος κατά τη διάρκεια περιόδου 120 ημερών το ανώτερο. Χωρίς καθυστέρηση ενημερώνει σχετικά τα άλλα Κράτη  μέλη και την Επιτροπή.  2. Σύμφωνα με την προβλεπόμενη στο άρθρο 8 διαδικασία, αποφασίζεται αμέσως αν και, κατά περίπτωση, υπό ποίους όρους τα μέτρα που έχουν ληφθεί από το Κράτος μέλος, σύμφωνα με την παράγραφο 1, μπορούν να διατηρηθούν ή να επαναληφθούν.   Άρθρο 8  1. Στην περίπτωση που γίνεται αναφορά στη διαδικασία που καθορίζεται στο παρόν άρθρο, η μόνιμη φυτοϋγειονομική επιτροπή, η στη συνέχεια αποκαλούμενη "επιτροπή", συγκαλείται αμέσως από τον πρόεδρό της είτε με δική του πρωτοβουλία είτε μετά από  αίτηση ενός Κράτους μέλους.  2. Στην επιτροπή, οι ψήφοι των Κρατών μελών σταθμίζονται με τον τρόπο που προβλέπεται στο άρθρο 148 παράγραφος 2 της συνθήκης. Ο Πρόεδρος δεν συμμετέχει στην ψηφοφορία.  3. Ο αντιπρόσωπος της Επιτροπής υποβάλλει ένα σχέδιο ληπτέων μέτρων. Η επιτροπή εκφράζει τη γνώμη της επί των μέτρων αυτών εντός προθεσμίας που ο πρόεδρος μπορεί να καθορίσει σε σχέση με τον επείγοντα χαρακτήρα των θεμάτων που έχουν υποβληθεί για  εξέταση. Αποφαίνεται με πλειοψηφία σαράντα μίας ψήφων.  4. Η Επιτροπή θεσπίζει τα μέτρα και τα θέτει αμέσως σε εφαρμογή, όταν είναι σύμφωνα με τη γνώμη της επιτροπής. Αν δεν είναι σύμφωνα με τη γνώμη της επιτροπής ή ελλείψει γνώμης της επιτροπής, η Επιτροπή υποβάλλει αμέσως στο Συμβούλιο μία πρόταση περί των  ληπτέων μέτρων. Το Συμβούλιο αποφασίζει για την λήψη των μέτρων με ενισχυμένη πλειοψηφία. Αν το Συμβούλιο, κατά τη λήξη της προθεσμίας των τριών μηνών, υπολογιζομένης από την ημερομηνία κατά την οποία έχει συγκληθεί, δεν έχει προβεί στη θέσπιση μέτρων,  η Επιτροπή θεσπίζει τα προτεινόμενα μέτρα και τα θέτει αμέσως σε εφαρμογή.   Άρθρο 9  Τα Κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι απαραίτητες, συμμορφούμενα προς την παρούσα οδηγία, το αργότερο την 1η Ιανουαρίου 1981. Πληροφορούν, σχετικά, αμέσως την Επιτροπή.   Άρθρο 10  Η παρούσα οδηγία απευθύνεται στα Κράτη μέλη.  Έγινε στις Βρύξελλες, την 21η Δεκεμβρίου 1978.  Για το Συμβούλιο Ο Πρόεδρος Otto Graf LAMBSDORFF  (1) ΕΕ αριθ. Α 200 της 26.8.1976. σ. 10.  (2) ΕΕ αριθ. Α 30 της 7.2.1977, σ. 38.  (3) ΕΕ αριθ. Α 114 της 11.5.1977, σ. 16.  (4) ΕΕ αριθ. Ν 124 της 12.5.1978, σ. 16.  (5) ΕΕ αριθ. Ν 340 της 9.12.1976, σ. 25.      ΠΑΡΑΡΤΗΜΑ   "" ID="1">Α. Ενώσεις υδραργύρου" ID="1">1. Οξείδιο υδραργύρου> ID="2">αγωγή δια ραντίσματος [Nectria galligena (chancre)] των φυτοφόρων οπωροφόρων δένδρων μετά τη συγκομιδή και μέχρις απογυμνώσεως κατά του [...]"> ID="1" ASSV="3">2. Χλωριούχος  υδράργυρος (Calomel)> ID="2">α) εναντίον του Plasmodiophora επί Brassicue"> ID="2">β) αγωγή των σπόρων προς σποράν και φυτών κρεμμυδιών εναντίον του Sclerotium cepivorum"> ID="2">γ) αγωγή του διακοσμητικού γκαζόν και του γκαζόν για αθλητικούς χώρους  εναντίον του Sclerotinia και του Fusarium"> ID="1">3. Άλλες ανόργανες ενώσεις υδραργύρου"> ID="1" ASSV="2">4. Ένωση alkylmercure> ID="2">α) αγωγή δια εμβαπτίσεως ανθοφόρων βολβών και φυτών πατάτας"> ID="2">β) αγωγή των σπόρων προς σποράν βάσεως και  προσβάσεως σιτηρών, πλην του αραβοσίτου, και των σπόρων προς σποράν σακχαρωδών τεύτλων"> ID="1" ASSV="4">5. Ένωση alkoxyakyl- και aryl-mercure> ID="2">α) αγωγή δια ραντίσματος [Nectria galligena (chancre)] των φυτοφόρων οπωροφόρων δένδρων μετά τη  συγκομιδή και μέχρις απογυμνώσεως κατά του [...]"> ID="2">β) φθινοπωρινή αγωγή [Nectria galligena (chancre)] των μηλέων "Bramley", αν χρειαστεί στην Βόρειο Ιρλανδία μετά από καλοκαίρι εξαιρετικά υγρό, κατά του [...]"> ID="2">γ) αγωγή δια εμβαπτίσεως  ανθοφόρων βολβών και φυτών πατάτας"> ID="2">δ) αγωγή των σπόρων προς σποράν δημητριακών, τεύτλων, λίνου και κράμβης"" ID="1">Β. Έμμονες οργανοχλωρικές ενώσεις" ID="1" ASSV="3">1. Aldrine> ID="2">α) αγωγή εδαφών κατά του Otiorrhynchus στα φυτώρια,  στις φραουλιές προς της φυτεύσεως, στις καλλιέργειες διακοσμητικών φυτών και στους αμπελώνες"> ID="2">β) αγωγή των πατατών καλλιεργημένων επί παλαιών νομών (βοσκών) κατά του Agriotes, στην Ιρλανδία και το Ηνωμένο Βασίλειο"> ID="2">γ) αγωγή των  ναρκίσσων, πριν να μείνουν 2 ή 3 χρόνια στη γή, κατά του Merodon equestris, του Eumerus strigatus και του Eumerus tuberculatus"> ID="1">2. Chlordane"> ID="1">3. Dieldrine"> ID="1" ASSV="5">4. D.D.T.> ID="2">α) αγωγή (δια εμβαπτίσεως των φυταρίων  κωνοφόρων) κατά του Hylobius [...]"> ID="2">β) αγωγή των ατομικών δένδρων κατά του Scolytidae για τον αγώνα κατά του Ceratocystis ulmi"> ID="2">γ) αγωγή των σακχαρωδών τεύτλων, των πατατών, του διακοσμητικού γκαζόν και του γκαζόν για αθλητικούς χώρους  κατά του Melolontha, του Amphimallon, του Phyllopertha, του Cetonia και του Serica"> ID="2">δ) αγωγή των σακχαρωδών τεύτλων, πατατών, φραουλών, καρότων και διακοσμητικών φυτών κατά του Agrotis και του Euxoa"> ID="2">ε) αγωγή των σιτηρών κατά του  Tipula"> ID="1" ASSV="2">5. Endrine> ID="2">α) αγωγή κατά των ακαρίδων των κυκλαμίνων και των φυτών της φράουλας"> ID="2">β) αγωγή κατά του Arvicola terrestris L. σε κήπους με καρποφόρα δένδρα χωρίς υποκαλλιέργεια"> ID="1">6. HCH που περιέχει  λιγότερο από 99,0% γάμμα ισομερές"> ID="1">7. Heptachlore> ID="2">αγωγή στο στάδιο της προπαρασκευής τους των σπόρων τεύτλων προς σπορά κατά του Atomaria linearis, του Agriotes spec., του Myriapoda και του Collembola"> ID="1">8.  Hexachlorobenzene""


Avis juridique important

|

32002L0013

Οδηγία 2002/13/ΕΚ του Ευρωπαϊκού Κοινοβουλίου και του Συμβουλίου, της 5ης Μαρτίου 2002, για την τροποποίηση της οδηγίας 73/239/ΕΟΚ του Συμβουλίου όσον αφορά τις απαιτήσεις περιθωρίου φερεγγυότητας για τις επιχειρήσεις ασφάλισης ζημιών

Επίσημη Εφημερίδα αριθ. L 077 της 20/03/2002 σ. 0017 - 0022

Οδηγία 2002/13/ΕΚ του Ευρωπαϊκού Κοινοβουλίου και του Συμβουλίουτης 5ης Μαρτίου 2002για την τροποποίηση της οδηγίας 73/239/ΕΟΚ του Συμβουλίου όσον αφορά τις απαιτήσεις περιθωρίου φερεγγυότητας για τις επιχειρήσεις ασφάλισης ζημιώνΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 47 παράγραφος 2 και το άρθρο 55,την πρόταση της Επιτροπής(1),τη γνώμη της Οικονομικής και Κοινωνικής Επιτροπής(2),Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης(3),Εκτιμώντας τα ακόλουθα:(1) Το πρόγραμμα δράσης για τις χρηματοπιστωτικές υπηρεσίες, το οποίο εγκρίθηκε από το Ευρωπαϊκό Συμβούλιο της Κολωνίας στις 3 και 4 Ιουνίου 1999 και της Λισαβόνας στις 23 και 24 Μαρτίου 2000, αναγνωρίζει τη σημασία του περιθωρίου φερεγγυότητας των ασφαλιστικών επιχειρήσεων για την προστασία των κατόχων ασφαλιστηρίων συμβολαίων στην ενιαία αγορά, επιβάλλοντας στις ασφαλιστικές επιχειρήσεις κεφαλαιακές απαιτήσεις ανάλογες με τη φύση των αναληφθέντων κινδύνων.(2) Η πρώτη οδηγία 73/239/EΟΚ του Συμβουλίου, της 24ης Ιουλίου 1973, περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητας πρωτασφάλισης εκτός της ασφάλισης ζωής και την άσκηση αυτής(4), επιβάλλει στις ασφαλιστικές επιχειρήσεις να σχηματίζουν περιθώρια φερεγγυότητας.(3) Η υποχρέωση που επιβάλλει στις ασφαλιστικές επιχειρήσεις να σχηματίζουν, εκτός από τα τεχνικά αποθεματικά για την κάλυψη των ανειλημμένων υποχρεώσεων, περιθώριο φερεγγυότητας το οποίο θα χρησιμεύει ως ρυθμιστικό κεφάλαιο σε περίπτωση αρνητικής εξέλιξης των ασφαλιστικών δραστηριοτήτων, αποτελεί σημαντικό στοιχείο του συστήματος προληπτικής εποπτείας για την προστασία των ασφαλισμένων και των κατόχων ασφαλιστηρίων συμβολαίων.(4) Οι υφιστάμενοι κανόνες για το περιθώριο φερεγγυότητας, όπως καθορίζονται στην οδηγία 73/239/ΕΟΚ, παρέμειναν ουσιαστικά αμετάβλητοι στο πλαίσιο της μεταγενέστερης κοινοτικής νομοθεσίας, ενώ η οδηγία 92/49/EΟΚ του Συμβουλίου, της 18ης Ιουνίου 1992, για το συντονισμό των νομοθετικών, κανονιστικών και διοικητικών διατάξεων που αφορούν την ανάληψη δραστηριότητας πρωτασφάλισης εκτός της ασφάλειας ζωής και την άσκηση αυτής (τρίτη οδηγία για την πρωτασφάλιση)(5) όρισε ότι η Επιτροπή οφείλει να υποβάλει έκθεση στην επιτροπή ασφαλιστικών θεμάτων, η οποία συστάθηκε με την οδηγία 91/675/ΕΟΚ του Συμβουλίου(6), σχετικά με την ανάγκη περαιτέρω εναρμόνισης του περιθωρίου φερεγγυότητας.(5) Η Επιτροπή εκπόνησε την έκθεση αυτή με βάση τις συστάσεις που διατυπώνονται στην έκθεση για τη φερεγγυότητα των ασφαλιστικών επιχειρήσεων, την οποία συνέταξε η διάσκεψη εποπτικών αρχών του ασφαλιστικού τομέα των κρατών μελών της Ευρωπαϊκής Ένωσης.(6) Παρότι η έκθεση καταλήγει στο συμπέρασμα ότι το απλό και εύρωστο σημερινό σύστημα λειτουργεί ικανοποιητικά και βασίζεται σε υγιείς αρχές που χαρακτηρίζονται από μεγάλη διαφάνεια, παράλληλα, διαπιστώνει ορισμένες αδυναμίες σε ειδικές περιπτώσεις, ιδίως όσον αφορά τις ευαίσθητες κατηγορίες κινδύνων.(7) Υπάρχει ανάγκη απλούστευσης και αύξησης του ισχύοντος ελάχιστου κεφαλαίου εγγύησης, ιδίως ως αποτέλεσμα του πληθωρισμού επί των ποσών των απαιτήσεων και των λειτουργικών δαπανών, ο οποίος σημειώθηκε από την αρχική τους έγκριση. Τα όρια πέραν των οποίων εφαρμόζεται μειωμένο ποσοστό στα ποσά των ασφαλίστρων και των απαιτήσεων για τον καθορισμό της απαίτησης του περιθωρίου φερεγγυότητας θα πρέπει επίσης να αυξηθούν αναλόγως.(8) Για να αποφευχθούν στο μέλλον οι μεγάλες και απότομες αυξήσεις του ποσού των ελάχιστων κεφαλαίων εγγύησης και αυτών των ορίων, θα πρέπει να θεσπιστεί μηχανισμός, ο οποίος να προβλέπει την αύξησή τους ανάλογα με τον ευρωπαϊκό δείκτη τιμών καταναλωτή.(9) Σε ειδικές περιστάσεις, κατά τις οποίες απειλούνται τα δικαιώματα των κατόχων ασφαλιστηρίων συμβολαίων, οι αρμόδιες αρχές είναι ανάγκη να διαθέτουν εξουσία έγκαιρης παρέμβασης. Κατά την άσκηση όμως αυτής της εξουσίας, οι αρμόδιες αρχές θα πρέπει να ενημερώνουν τις ασφαλιστικές επιχειρήσεις για τους λόγους που υπαγορεύουν αυτή την εποπτική δράση, σύμφωνα με τις αρχές της χρηστής διοίκησης και της ορθής απονομής της δικαιοσύνης. Για όσο διάστημα ισχύει η κατάσταση αυτή, οι αρμόδιες αρχές θα πρέπει να κωλύονται να πιστοποιούν ότι η ασφαλιστική επιχείρηση διαθέτει επαρκές περιθώριο φερεγγυότητας.(10) Υπό το πρίσμα των εξελίξεων της αγοράς ως προς τη φύση της αντασφαλιστικής κάλυψης των επιχειρήσεων πρωτασφάλισης, είναι ανάγκη να δοθεί στις αρμόδιες αρχές η εξουσία να περιορίζουν, υπό ορισμένες συνθήκες, τη μείωση της απαίτησης του περιθωρίου φερεγγυότητας.(11) Για την περίπτωση που ένας ασφαλιστής μειώνει σημαντικά ή παύει να αναλαμβάνει νέους κλάδους κινδύνων, είναι ανάγκη να προβλεφθεί κατάλληλο περιθώριο φερεγγυότητας σε συνάρτηση με τις εναπομένουσες υποχρεώσεις στο πλαίσιο των δραστηριοτήτων του, όπως αυτές προκύπτουν από το επίπεδο των τεχνικών αποθεματικών.(12) Για ορισμένους κλάδους της ασφάλισης ζημιών με ιδιαίτερα ευμετάβλητα χαρακτηριστικά κινδύνου, η υφιστάμενη απαίτηση περιθωρίου φερεγγυότητας θα πρέπει να αυξηθεί σημαντικά, ώστε το απαιτούμενο περιθώριο φερεγγυότητας να αντιστοιχεί καλύτερα στα πραγματικά χαρακτηριστικά κινδύνου των κλάδων αυτών.(13) Για να λαμβάνεται υπόψη η επίπτωση από την εφαρμογή διαφορετικών λογιστικών και αναλογιστικών προσεγγίσεων, είναι σκόπιμο να γίνονται σχετικές προσαρμογές στον τρόπο υπολογισμού της απαίτησης του περιθωρίου φερεγγυότητας, ούτως ώστε το περιθώριο αυτό να υπολογίζεται με συνεκτικό και συνεπή τρόπο, και επομένως να διασφαλίζεται η ισότιμη μεταχείριση των ασφαλιστικών επιχειρήσεων.(14) Η παρούσα οδηγία θα πρέπει να ορίσει ελάχιστα πρότυπα για τις απαιτήσεις περιθωρίου φερεγγυότητας, και το κράτος μέλος καταγωγής θα πρέπει να μπορεί να καθορίζει αυστηρότερους κανόνες για τις ασφαλιστικές επιχειρήσεις που λαμβάνουν άδεια λειτουργίας από τις αρμόδιες εθνικές του αρχές.(15) Η οδηγία 73/239/ΕΟΚ θα πρέπει να τροποποιηθεί αναλόγως,ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:Άρθρο 1Τροποποιήσεις της οδηγίας 73/239/ΕΟΚΗ οδηγία 73/239/ΕΟΚ τροποποιείται ως εξής:1. Στο άρθρο 3, η παράγραφος 1 αντικαθίσταται από το ακόλουθο κείμενο: "1. Η παρούσα οδηγία δεν εφαρμόζεται στις αλληλασφαλιστικές ενώσεις που πληρούν όλες τις ακόλουθες προϋποθέσεις:α) το καταστατικό τους προβλέπει διατάξεις για την πρόσκληση προς καταβολή πρόσθετων εισφορών ή μείωση των προσφερόμενων παροχών·β) η δραστηριότητά τους δεν καλύπτει τους κινδύνους αστικής ευθύνης, εκτός εάν οι εν λόγω κίνδυνοι αποτελούν παρεπόμενη κάλυψη κατά την έννοια του σημείου Γ του παραρτήματος, ούτε τους κινδύνους πιστώσεων και εγγυήσεων·γ) το ετήσιο ποσό των εισφορών από δραστηριότητες που καλύπτονται από την παρούσα οδηγία, δεν υπερβαίνει τα 5 εκατομμύρια ευρώ καιδ) το ήμισυ τουλάχιστον των εισφορών από δραστηριότητες που καλύπτονται από την παρούσα οδηγία, προέρχεται από πρόσωπα που είναι μέλη ένωσης αντασφάλισης.Η παρούσα οδηγία δεν εφαρμόζεται στις επιχειρήσεις που πληρούν όλες τις ακόλουθες προϋποθέσεις:- η επιχείρηση δεν ασκεί καμία δραστηριότητα η οποία εμπίπτει στο πεδίο εφαρμογής της παρούσας οδηγίας, εκτός από εκείνη που περιγράφεται στον κλάδο 18 του σημείου Α του παραρτήματος,- η δραστηριότητα αυτή περιορίζεται αποκλειστικά σε τοπικά πλαίσια και συνίσταται μόνο σε παροχή υπηρεσιών σε είδος και- το ετήσιο ποσό των εισφορών που εισπράττονται βάσει της δραστηριότητας παροχής βοήθειας σε πρόσωπα που αντιμετωπίζουν δυσκολίες, δεν υπερβαίνει τα 200000 ευρώ.Ωστόσο, οι διατάξεις του παρόντος άρθρου δεν παρεμποδίζουν ένα αλληλασφαλιστικό συνεταιρισμό να υποβάλει αίτηση για άδεια ή να συνεχίσει να έχει άδεια στα πλαίσια της παρούσας οδηγίας."2. Το άρθρο 16 αντικαθίσταται από το ακόλουθο κείμενο: "Άρθρο 161. Κάθε κράτος μέλος επιβάλλει σε κάθε ασφαλιστική επιχείρηση που έχει την έδρα της στην επικράτειά του, τη σύσταση και συνεχή διατήρηση επαρκούς διαθέσιμου περιθωρίου φερεγγυότητας για το σύνολο των δραστηριοτήτων της, τουλάχιστον ισοδυνάμου με τις απαιτήσεις της παρούσας οδηγίας.2. Το διαθέσιμο περιθώριο φερεγγυότητας αποτελείται από τα περιουσιακά στοιχεία της ασφαλιστικής επιχείρησης, μετά την αφαίρεση κάθε προβλεπτής υποχρέωσης, μείον τα άυλα περιουσιακά στοιχεία. Τα εν λόγω περιουσιακά στοιχεία περιλαμβάνουν:α) το καταβληθέν μετοχικό κεφάλαιο ή, εάν πρόκειται περί αλληλασφαλιστικού συνεταιρισμού, το αρχικό πράγματι καταβληθέν κεφάλαιο, συν τους λογαριασμούς των μελών οι οποίοι πληρούν όλα τα ακόλουθα κριτήρια:i) το καταστατικό ορίζει ότι από τους λογαριασμούς αυτούς μπορούν να γίνονται πληρωμές στα μέλη μόνον εφόσον αυτό δεν προκαλεί πτώση του διαθέσιμου περιθωρίου φερεγγυότητας κάτω του απαιτούμενου επιπέδου ή εάν, μετά τη διάλυση της επιχείρησης, έχουν εξοφληθεί όλα τα άλλα χρέη της επιχείρησης·ii) το καταστατικό ορίζει ότι, όσον αφορά οιαδήποτε πληρωμή που αναφέρεται στο σημείο i) για άλλους λόγους εκτός από την ατομική καταγγελία της ιδιότητας του μέλους, οι αρμόδιες αρχές ειδοποιούνται τουλάχιστον έναν μήνα πριν και ότι μπορούν, εντός αυτής της περιόδου, να απαγορεύσουν την πληρωμή·iii) οι σχετικές καταστατικές διατάξεις μπορούν να τροποποιούνται μόνον αφού οι αρμόδιες αρχές δηλώσουν ότι δεν έχουν αντιρρήσεις για την τροποποίηση, υπό την επιφύλαξη των κριτηρίων που απαριθμούνται στα σημεία i) και ii)·β) τα αποθεματικά (εκ του νόμου επιβαλλόμενα ή ελεύθερα) που δεν αντιστοιχούν σε ανειλημμένες υποχρεώσεις·γ) τη μεταφορά του κέρδους ή της ζημίας, μετά την αφαίρεση των πληρωτέων μερισμάτων.Το διαθέσιμο περιθώριο φερεγγυότητας μειώνεται κατά το ποσό των ιδίων μετοχών που κατέχει άμεσα η ασφαλιστική επιχείρηση.Για τις ασφαλιστικές επιχειρήσεις που προεξοφλούν ή μειώνουν τα τεχνικά τους αποθεματικά για εκκρεμείς απαιτήσεις προκειμένου να ληφθεί υπόψη το εισόδημα από επενδύσεις, όπως προβλέπεται στο άρθρο 60 παράγραφος 1 στοιχείο ζ) της οδηγίας 91/674/ΕΟΚ του Συμβουλίου, της 19ης Δεκεμβρίου 1991, για τους ετήσιους και τους ενοποιημένους λογαριασμούς των ασφαλιστικών επιχειρήσεων(7), το διαθέσιμο περιθώριο φερεγγυότητας μειώνεται κατά τη διαφορά μεταξύ των μη προεξοφληθέντων τεχνικών αποθεματικών ή των τεχνικών αποθεματικών προ των αφαιρέσεων, όπως αυτά σημειώνονται στους λογαριασμούς, και των προεξοφληθέντων ή τεχνικών αποθεματικών μετά τις αφαιρέσεις. Η προσαρμογή αυτή γίνεται για όλους τους κινδύνους που απαριθμούνται στο σημείο Α του παραρτήματος, πλην των κινδύνων που απαριθμούνται στους κλάδους 1 και 2. Για όλους τους κλάδους πλην των κλάδων 1 και 2, δεν απαιτείται να γίνεται προσαρμογή όσον αφορά την προεξόφληση των προσόδων που συνυπολογίζονται στα τεχνικά αποθεματικά.3. Το διαθέσιμο περιθώριο φερεγγυότητας μπορεί επίσης να αποτελείται:α) από τις προτιμησιακές σωρευτικές μετοχές και τα δάνεια μειωμένης εξασφάλισης μέχρι ποσοστού 50 % του μικρότερου ποσού μεταξύ του διαθέσιμου περιθωρίου φερεγγυότητας και του απαιτούμενου περιθωρίου φερεγγυότητας, 25 % κατ' ανώτατο όριο του οποίου περιλαμβάνει δάνεια μειωμένης εξασφάλισης καθορισμένης λήξης, ή προτιμησιακές σωρευτικές μετοχές με καθορισμένη διάρκεια, εφόσον, σε περίπτωση πτώχευσης ή εκκαθάρισης της ασφαλιστικής επιχείρησης, υπάρχουν δεσμευτικές συμφωνίες βάσει των οποίων τα δάνεια μειωμένης εξασφάλισης ή οι προτιμησιακές μετοχές κατατάσσονται μετά τις απαιτήσεις όλων των άλλων πιστωτών και δεν εξοφλούνται παρά μόνο μετά την εξόφληση όλων των άλλων εκκρεμούντων τη στιγμή εκείνη χρεών.Τα δάνεια μειωμένης εξασφάλισης πρέπει επίσης να πληρούν τις ακόλουθες προϋποθέσεις:i) μπορούν να λαμβάνονται υπόψη μόνον τα ποσά που έχουν πλήρως καταβληθεί·ii) η αρχική διάρκεια των δανείων, με καθορισμένη λήξη, είναι τουλάχιστον πενταετής. Ένα έτος το αργότερο πριν από την ημερομηνία αποπληρωμής, η ασφαλιστική επιχείρηση υποβάλλει προς έγκριση στις αρμόδιες αρχές, σχέδιο που ορίζει πώς θα διατηρηθεί ή θα αυξηθεί το διαθέσιμο περιθώριο φερεγγυότητας στο επιθυμητό επίπεδο κατά τη λήξη, εκτός εάν το ποσό μέχρι το οποίο το δάνειο μπορεί να καταταχθεί ως συστατικό μέρος του διαθέσιμου περιθωρίου φερεγγυότητας μειώνεται σταδιακά κατά τα τελευταία πέντε τουλάχιστον έτη πριν από την ημερομηνία αποπληρωμής. Οι αρμόδιες αρχές μπορούν να επιτρέπουν την πρόωρη εξόφληση αυτών των δανείων, εφόσον η αίτηση υποβάλλεται από την εκδότρια ασφαλιστική επιχείρηση και το διαθέσιμο περιθώριο φερεγγυότητάς της δεν είναι κατώτερο του απαιτούμενου επιπέδου·iii) τα δάνεια μη καθορισμένης λήξης εξοφλούνται μόνο με πενταετή προειδοποίηση, εκτός εάν δεν θεωρούνται πλέον ως συστατικό μέρος του διαθέσιμου περιθωρίου φερεγγυότητας ή εάν, για την πρόωρη εξόφλησή τους, απαιτείται προηγουμένως να συμφωνήσουν οι αρμόδιες αρχές. Στην τελευταία αυτή περίπτωση, η ασφαλιστική επιχείρηση πρέπει να απευθύνει κοινοποίηση στις αρμόδιες αρχές τουλάχιστον έξι μήνες πριν από την προτεινόμενη ημερομηνία εξόφλησης, υποδεικνύοντας το διαθέσιμο περιθώριο φερεγγυότητας και το απαιτούμενο περιθώριο φερεγγυότητας πριν και μετά την εξόφληση αυτή. Οι αρμόδιες αρχές επιτρέπουν την εξόφληση μόνο εάν το διαθέσιμο περιθώριο φερεγγυότητας της ασφαλιστικής επιχείρησης δεν πρόκειται να υποχωρήσει κάτω από το απαιτούμενο επίπεδο·iv) η σύμβαση δανείου δεν περιλαμβάνει ρήτρες που προβλέπουν ότι, σε συγκεκριμένες περιστάσεις, εκτός από την εκκαθάριση της ασφαλιστικής επιχείρησης, η οφειλή καθίσταται απαιτητή πριν από τη συμφωνημένη ημερομηνία εξόφλησης·v) η σύμβαση δανείου μπορεί να τροποποιηθεί μόνον αφού οι αρμόδιες αρχές δηλώσουν ότι δεν αντιτίθενται στην τροποποίηση·β) από τίτλους αόριστης διάρκειας και άλλους τίτλους, συμπεριλαμβανομένων των σωρευτικών προτιμησιακών μετοχών εκτός από αυτές που αναφέρονται στο στοιχείο α), μέχρι ποσοστού 50 % του μικρότερου ποσού μεταξύ του διαθέσιμου περιθωρίου φερεγγυότητας και του απαιτούμενου περιθωρίου φερεγγυότητας για το σύνολο των τίτλων αυτών και των δανείων μειωμένης εξασφάλισης που αναφέρονται στο στοιχείο α), εφόσον πληρούν τις ακόλουθες προϋποθέσεις:i) δεν μπορούν να ρευστοποιηθούν με πρωτοβουλία του κομιστή ή χωρίς την προηγούμενη συγκατάθεση της αρμόδιας αρχής·ii) η σύμβαση έκδοσης των τίτλων παρέχει στην ασφαλιστική επιχείρηση τη δυνατότητα να αναβάλει την πληρωμή των τόκων του δανείου·iii) οι απαιτήσεις του δανειστή έναντι της ασφαλιστικής επιχείρησης κατατάσσονται εξ ολοκλήρου μετά τις απαιτήσεις όλων των άλλων πιστωτών που δεν έχουν μειωμένη εξασφάλιση·iv) τα έγγραφα τα σχετικά με την έκδοση των τίτλων προβλέπουν τη δυνατότητα κάλυψης των ζημιών από το χρέος και τους μη καταβληθέντες τόκους, επιτρέποντας συγχρόνως τη συνέχιση των δραστηριοτήτων της ασφαλιστικής επιχείρησης·v) μπορούν να λαμβάνονται υπόψη μόνο τα ποσά που έχουν πλήρως καταβληθεί.4. Κατόπιν αιτιολογημένης αίτησης της επιχείρησης προς την αρμόδια αρχή του κράτους μέλους καταγωγής και μετά τη συγκατάθεση αυτής της αρμόδιας αρχής, το διαθέσιμο περιθώριο φερεγγυότητας μπορεί επίσης να αποτελείται από:α) το ήμισυ του μη καταβληθέντος μετοχικού ή αρχικού κεφαλαίου, εφόσον το καταβληθέν τμήμα ισούται με το 25 % του μετοχικού ή αρχικού κεφαλαίου, μέχρι ποσοστού 50 % του μικρότερου ποσού μεταξύ του διαθέσιμου περιθωρίου φερεγγυότητας και του απαιτούμενου περιθωρίου φερεγγυότητας·β) στην περίπτωση των ενώσεων αλληλασφάλισης ή αλληλασφαλιστικής μορφής, με μεταβλητές εισφορές, κάθε απαίτηση που αυτές έχουν έναντι των μελών τους μέσω προσκλήσεων για την καταβολή συμπληρωματικών εισφορών, εντός της εταιρικής χρήσης, μέχρι του ημίσεως της διαφοράς μεταξύ των ανώτατων εισφορών και των πράγματι καταβεβλημένων εισφορών και υπό τον όρο ότι δεν υπερβαίνουν το 50 % του μικρότερου ποσού μεταξύ του διαθέσιμου περιθωρίου φερεγγυότητας και του απαιτούμενου περιθωρίου φερεγγυότητας. Οι αρμόδιες εθνικές αρχές καθορίζουν τις κατευθυντήριες γραμμές που θέτουν τις προϋποθέσεις βάσει των οποίων μπορούν να γίνονται αποδεκτές συμπληρωματικές συνεισφορές·γ) τα καθαρά λανθάνοντα αποθεματικά που προκύπτουν από την εκτίμηση των στοιχείων του ενεργητικού, κατά το μέτρο που αυτά τα καθαρά λανθάνοντα αποθεματικά δεν παρουσιάζουν εξαιρετικό χαρακτήρα.5. Οι τροποποιήσεις των παραγράφων 2, 3 και 4, προκειμένου να ληφθούν υπόψη οι εξελίξεις που αιτιολογούν την τεχνική προσαρμογή των επιλέξιμων στοιχείων για τον υπολογισμό του διαθέσιμου περιθωρίου φερεγγυότητας, πραγματοποιούνται σύμφωνα με τη διαδικασία που καθορίζεται στο άρθρο 2 της οδηγίας 91/675/ΕΟΚ του Συμβουλίου(8)."3. Παρεμβάλλεται το ακόλουθο άρθρο: "Άρθρο 16α1. Το απαιτούμενο περιθώριο φερεγγυότητας καθορίζεται σε σχέση είτε με το ετήσιο ποσό των ασφαλίστρων ή των εισφορών, είτε με τη μέση επιβάρυνση των απαιτήσεων των τριών τελευταίων εταιρικών χρήσεων.Ωστόσο, όταν οι ασφαλιστικές επιχειρήσεις καλύπτουν κατά βάση έναν ή περισσότερους από τους κινδύνους πιστώσεων, καταιγίδας, χαλαζιού, ή παγετού, λαμβάνονται υπόψη οι επτά τελευταίες εταιρικές χρήσεις ως περίοδος αναφοράς για τον υπολογισμό της μέσης επιβάρυνσης των απαιτήσεων.2. Yπό την επιφύλαξη του άρθρου 17, το ύψος του απαιτούμενου περιθωρίου φερεγγυότητας πρέπει να είναι ίσο προς το μεγαλύτερο από τα δύο αποτελέσματα που καθορίζονται στις παραγράφους 3 και 4.3. Η βάση των ασφαλίστρων υπολογίζεται χρησιμοποιώντας όποιο από τα ποσά των μικτών εγγεγραμμένων ασφαλίστρων ή εισφορών, όπως υπολογίζονται κατωτέρω, και των μικτών δεδουλευμένων ασφαλίστρων ή εισφορών, είναι μεγαλύτερο.Τα ασφάλιστρα ή οι εισφορές των κλάδων 11, 12 και 13 που απαριθμούνται στο σημείο Α του παραρτήματος, αυξάνονται κατά 50 %.Αθροίζονται τα ασφάλιστρα ή οι εισφορές (συμπεριλαμβανομένων των παρεπόμενων δικαιωμάτων) που κατεβλήθησαν για πρωτασφαλίσεις κατά την τελευταία εταιρική χρήση.Στο σύνολο αυτό, προστίθεται το ποσό των αντασφαλίστρων που έγιναν δεκτά κατά την τελευταία εταιρική χρήση.Αφαιρείται από το άθροισμα αυτό το συνολικό ποσό των ασφαλίστρων ή εισφορών που ακυρώθηκαν κατά την τελευταία εταιρική χρήση, όπως επίσης και το συνολικό ποσό των φόρων και τελών που αναλογούν στα ασφάλιστρα ή τις εισφορές που περιέχονται στο σύνολο.Το κατ' αυτόν τον τρόπο υπολογιζόμενο ποσό διαιρείται σε δύο μέρη, από τα οποία το πρώτο μπορεί να ανέρχεται μέχρι 50 εκατομύρια ευρώ, ενώ το δεύτερο περιλαμβάνει το πλεόνασμα· το 18 και το 16 % των μερών αυτών, αντίστοιχα, υπολογίζεται και αθροίζεται.Το κατ' αυτόν τον τρόπο υπολογιζόμενο ποσό πολλαπλασιάζεται επί το πηλίκον που προκύπτει από την κατά τις τελευταίες τρεις εταιρικές χρήσεις υφιστάμενη σχέση μεταξύ του ποσού των σε βάρος της επιχείρησης παραμενουσών απαιτήσεων μετά την αφαίρεση των ανακτήσιμων ποσών στο πλαίσιο της αντασφάλισης και του ακαθαρίστου ποσού των απαιτήσεων· το πηλίκον αυτό δεν δύναται σε καμία περίπτωση να είναι κατώτερο του 50 %.Με την έγκριση των αρμοδίων αρχών, μπορούν να χρησιμοποιούνται στατιστικές μέθοδοι για την ταξινόμηση των ασφαλίστρων ή των εισφορών στους κλάδους 11, 12 και 13.4. Οι απαιτήσεις υπολογίζονται με τον ακόλουθο τρόπο, χρησιμοποιώντας για τους κλάδους 11, 12 και 13 που απαριθμούνται στο σημείο Α του παραρτήματος, τις απαιτήσεις, τα αποθεματικά και τις εισπράξεις προσαυξημένα κατά 50 %.Αθροίζονται τα ποσά των απαιτήσεων (χωρίς αφαίρεση των σε βάρος των εκδοχέων ή αντεκδοχέων απαιτήσεων) που κατεβλήθησαν για τις πρωτασφαλίσεις κατά τις περιόδους που αναφέρονται στην παράγραφο 1.Στο άθροισμα αυτό, προστίθεται το ποσό των απαιτήσεων που έχει καταβληθεί λόγω αποδοχής αντασφαλίσεων ή αντεκχωρήσεων κατά τη διάρκεια των ιδίων αυτών περιόδων και το ποσό των προβλέψεων για εκκρεμούσες απαιτήσεις, που πραγματοποιήθηκαν στο τέλος της τελευταίας εταιρικής χρήσεως, τόσο για τις πρωτασφαλίσεις όσο και για τις αποδοχές αντασφαλίσεων.Από το άθροισμα αυτό, αφαιρείται το ποσό των εισπράξεων που πραγματοποιήθηκαν κατά τις περιόδους που αναφέρονται στην παράγραφο 1.Από το εναπομένον αυτό ποσό, αφαιρείται το ποσό των προβλέψεων για εκκρεμούσες απαιτήσεις, που πραγματοποιήθηκαν κατά την έναρξη της δεύτερης εταιρικής χρήσης που προηγείται της τελευταίας κλεισθείσης εταιρικής χρήσης, τόσο για τις πρωτασφαλίσεις όσο και τις αναληφθείσες αντασφαλίσεις. Εάν η καθοριζόμενη στην παράγραφο 1 περίοδος αναφοράς ισούται με επτά έτη, αφαιρείται το ποσό των προβλέψεων για εκκρεμούσες απαιτήσεις οι οποίες πραγματοποιήθηκαν στην αρχή της έκτης εταιρικής χρήσης που προηγείται της τελευταίας κλεισθείσας εταιρικής χρήσης.Το ένα τρίτο, ή το ένα έβδομο, του με τον τρόπο αυτό υπολογιζομένου ποσού, ανάλογα με την περίοδο αναφοράς που ορίζεται στην παράγραφο 1, διαιρείται σε δύο μέρη, από τα οποία το πρώτο μπορεί να ανέρχεται μέχρι 35 εκατομμύρια ευρώ, ενώ το δεύτερο περιλαμβάνει το πλεόνασμα· το 26 και το 23 %, αντίστοιχα, των μερών αυτών υπολογίζονται και αθροίζονται.Το κατ' αυτόν τον τρόπο υπολογιζόμενο ποσό πολλαπλασιάζεται επί το πηλίκον που προκύπτει από την κατά τις τελευταίες τρεις εταιρικές χρήσεις υφιστάμενη σχέση μεταξύ του ποσού των σε βάρος της επιχείρησης παραμενουσών απαιτήσεων μετά από αφαίρεση των ανακτήσιμων ποσών στο πλαίσιο της αντασφάλισης και του ακαθάριστου ποσού των απαιτήσεων· το πηλίκον αυτό δεν μπορεί σε καμία περίπτωση να είναι κατώτερο του 50 %.Με την έγκριση των αρμόδιων αρχών, μπορούν να χρησιμοποιούνται στατιστικές μέθοδοι για την ταξινόμηση των απαιτήσεων, των αποθεματικών και των εισπράξεων στους κλάδους 11, 12 και 13. Στην περίπτωση κινδύνων που έχουν ταξινομηθεί στον κλάδο 18 του σημείου Α του παραρτήματος, το ποσό της καταβληθείσας απαίτησης, το οποίο χρησιμοποιείται για τον υπολογισμό της βάσης της απαίτησης, είναι το κόστος που προκύπτει για την ασφαλιστική επιχείρηση από τη βοήθεια την οποία χορήγησε. Το κόστος αυτό υπολογίζεται σύμφωνα με τις εθνικές διατάξεις του κράτους μέλους καταγωγής.5. Εάν το απαιτούμενο περιθώριο φερεγγυότητας, όπως υπολογίζεται στις παραγράφους 2, 3 και 4, είναι κατώτερο από το απαιτούμενο περιθώριο φερεγγυότητας του προηγούμενου έτους, το απαιτούμενο περιθώριο φερεγγυότητας πρέπει να είναι τουλάχιστον ίσο προς το απαιτούμενο περιθώριο φερεγγυότητας του προηγούμενου έτους, πολλαπλασιαζόμενο επί το πηλίκον του ποσού των τεχνικών αποθεματικών για απαιτήσεις οι οποίες εκκρεμούν κατά τη λήξη της τελευταίας εταιρικής χρήσης και του ποσού των τεχνικών αποθεματικών για απαιτήσεις που εκκρεμούν κατά την έναρξη της τελευταίας εταιρικής χρήσης. Κατά τους υπολογισμούς αυτούς, τα τεχνικά αποθεματικά υπολογίζονται χωρίς την αντασφάλιση· ωστόσο, το πηλίκον δεν πρέπει ποτέ να υπερβαίνει τον αριθμό 1.6. Τα τμήματα που εφαρμόζονται επί των μερών που αναφέρονται στο έκτο εδάφιο της παραγράφου 3 και στο έκτο εδάφιο της παραγράφου 4, μειώνονται έκαστο στο ένα τρίτο προκειμένου για την ασφάλιση ασθενείας, η οποία ασκείται σε τεχνική βάση παρόμοια προς εκείνη της ασφάλειας ζωής, εάν:α) τα εισπραχθέντα ασφάλιστρα υπολογίζονται βάσει πινάκων θνησιμότητας σύμφωνα με τις μαθηματικές μεθόδους που εφαρμόζονται στον τομέα της ασφάλισης·β) συνιστάται αποθεματικό γήρατος·γ) εισπράττεται συμπληρωματικό ασφάλιστρο για τη σύσταση ενός περιθωρίου ασφάλειας κατάλληλου ύψους·δ) η ασφαλιστική επιχείρηση δύναται να καταγγείλει τη σύμβαση προ της λήξεως του τρίτου έτους της ασφάλισης το αργότερο·ε) το ασφαλιστήριο προβλέπει τη δυνατότητα αύξησης των ασφαλίστρων ή μείωσης των πληρωμών ακόμη και για τις τρέχουσες συμβάσεις."4. Το άρθρο 17 αντικαθίσταται από το ακόλουθο κείμενο: "Άρθρο 171. Το ένα τρίτο του απαιτούμενου περιθωρίου φερεγγυότητας, όπως ορίζεται στο άρθρο 16α, συνιστά το κεφάλαιο εγγύησης. Το κεφάλαιο αυτό αποτελείται από τα στοιχεία που απαριθμούνται στο άρθρο 16 παράγραφοι 2 και 3 και, με τη συγκατάθεση της αρμόδιας αρχής του κράτους μέλους καταγωγής, παράγραφος 4 στοιχείο γ).2. Το κεφάλαιο εγγύησης δεν δύναται να είναι κατώτερο από 2 εκατομμύρια ευρώ. Ωστόσο, εάν καλύπτεται το σύνολο ή μέρος των κινδύνων που περιλαμβάνονται σε έναν από τους κλάδους 10 έως 15 του σημείου Α του παραρτήματος, το κεφάλαιο αυτό ανέρχεται τουλάχιστον σε 3 εκατομμύρια ευρώ.Κάθε κράτος μέλος δύναται να προβλέπει τη μείωση κατά το ένα τέταρτο του ελάχιστου κεφαλαίου εγγύησης για τις ενώσεις αλληλασφάλισης και τις ενώσεις αλληλασφαλιστικής μορφής."5. Παρεμβάλλεται το ακόλουθο άρθρο: "Άρθρο 17α1. Τα ποσά που καθορίζονται σε ευρώ στο άρθρο 16α παράγραφοι 3 και 4 και στο άρθρο 17 παράγραφος 2, αναθεωρούνται κάθε έτος, αρχής γενομένης στις 20 Σεπτεμβρίου 2003, ώστε να λαμβάνονται υπόψη οι μεταβολές του ευρωπαϊκού δείκτη τιμών καταναλωτή που περιλαμβάνει όλα τα κράτη μέλη και δημοσιεύεται από την Eurostat.Τα ποσά προσαρμόζονται αυτομάτως, αυξάνοντας το βασικό ποσό σε ευρώ κατά το ποσοστό μεταβολής του εν λόγω δείκτη για την περίοδο μεταξύ της ενάρξεως ισχύος της παρούσας οδηγίας και της ημερομηνίας αναθεώρησης και στρογγυλοποιείται στο ανώτερο πολλαπλάσιο των 100000 ευρώ.Εάν, από την τελευταία αναπροσαρμογή, το ποσοστό της μεταβολής είναι κατώτερο του 5 %, η αναπροσαρμογή δεν λαμβάνει χώρα.2. Η Επιτροπή ενημερώνει ετησίως το Ευρωπαϊκό Κοινοβούλιο και το Συμβούλιο σχετικά με την αναθεώρηση και τα προσαρμοσμένα ποσά που αναφέρονται στην παράγραφο 1."6. Στο άρθρο 20 παράγραφος 2, η φράση "άρθρο 16 παράγραφος 3" αντικαθίσταται από την φράση "άρθρο 16α".7. Παρεμβάλλεται το ακόλουθο άρθρο: "Άρθρο 20α1. Τα κράτη εξασφαλίζουν ότι οι αρμόδιες αρχές έχουν την εξουσία να απαιτούν την εφαρμογή προγράμματος χρηματοοικονομικής ανάκαμψης από τις ασφαλιστικές επιχειρήσεις για τις οποίες οι αρμόδιες αρχές εκτιμούν ότι τα δικαιώματα των κατόχων ασφαλιστηρίων συμβολαίων απειλούνται. Το εν λόγω πρόγραμμα χρηματοοικονομικής ανάκαμψης περιλαμβάνει τουλάχιστον στοιχεία ή αποδείξεις για τις τρεις επόμενες εταιρικές χρήσεις:α) τις προβλέψεις σχετικά με τα έξοδα διαχείρισης, ιδίως τα τρέχοντα γενικά έξοδα και τις προμήθειες·β) σχέδιο στο οποίο εμφανίζονται λεπτομερώς οι προβλέψεις εσόδων και εξόδων τόσο για τις δραστηριότητες πρωτασφάλισης και τις αποδοχές αντασφάλισης όσο και για τις εκχωρήσεις αντασφάλισης·γ) την πιθανή ταμειακή κατάσταση·δ) τις προβλέψεις σχετικά με τα χρηματοπιστωτικά μέσα που προορίζονται να καλύψουν τις ανειλημμένες υποχρεώσεις και το απαιτούμενο περιθώριο φερεγγυότητας·ε) τη συνολική πολιτική στον τομέα της αντασφάλισης.2. Όταν τα δικαιώματα των κατόχων ασφαλιστηρίων συμβολαίων απειλούνται επειδή επιδεινώνεται η οικονομική κατάσταση της επιχείρησης, τα κράτη μέλη εξασφαλίζουν ότι οι αρμόδιες αρχές έχουν την εξουσία να επιβάλλουν στις ασφαλιστικές επιχειρήσεις υψηλότερο απαιτούμενο περιθώριο φερεγγυότητας, ώστε να διασφαλίζεται ότι η ασφαλιστική επιχείρηση θα είναι σε θέση να ανταποκριθεί, σε σύντομο χρονικό διάστημα, στις απαιτήσεις φερεγγυότητας. Το επίπεδο αυτού του υψηλότερου απαιτούμενου περιθωρίου φερεγγυότητας βασίζεται στο πρόγραμμα χρηματοοικονομικής ανάκαμψης, που αναφέρεται στην παράγραφο 1.3. Τα κράτη μέλη εξασφαλίζουν ότι οι αρμόδιες αρχές έχουν την εξουσία να επανεκτιμούν και να μειώνουν την αξία όλων των επιλέξιμων στοιχείων για τον υπολογισμό του διαθέσιμου περιθωρίου φερεγγυότητας, ιδίως όταν έχει επέλθει σημαντική μεταβολή στην αγοραία αξία των στοιχείων αυτών από τη λήξη της τελευταίας εταιρικής χρήσης.4. Τα κράτη μέλη εξασφαλίζουν ότι οι αρμόδιες αρχές έχουν την εξουσία να περιορίζουν τη μείωση βάσει της πρωτασφάλισης του περιθωρίου φερεγγυότητας, το οποίο καθορίζεται σύμφωνα με το άρθρο 16α, εφόσον:α) μεταβλήθηκε σημαντικά, από την τελευταία εταιρική χρήση, η φύση ή η ποιότητα των συμβολαίων αντασφάλισης·β) στο πλαίσιο των συμβολαίων αντασφάλισης, η μεταβίβαση κινδύνου είναι ανύπαρκτη ή ελάχιστη.5. Εάν οι αρμόδιες αρχές έχουν ζητήσει πρόγραμμα χρηματοοικονομικής ανάκαμψης από την ασφαλιστική επιχείρηση σύμφωνα με την παράγραφο 1, δεν εκδίδουν πιστοποιητικό σύμφωνα με το άρθρο 10 παράγραφος 3 δεύτερο εδάφιο της παρούσας οδηγίας, το άρθρο 16 παράγραφος 1 στοιχείο α) της οδηγίας 88/357/ΕΟΚ του Συμβουλίου(9) (δεύτερη οδηγία σχετικά με την πρωτασφάλιση) και το άρθρο 12 παράγραφος 2 της οδηγίας 92/49/ΕΟΚ του Συμβουλίου(10) (τρίτη οδηγία για την πρωτασφάλιση) για όσο διάστημα πιστεύουν ότι τα δικαιώματα των κατόχων ασφαλιστηρίων συμβολαίων απειλούνται κατά την έννοια της παραγράφου 1."Άρθρο 2Μεταβατική περίοδος1. Τα κράτη μέλη δύνανται να χορηγούν στις ασφαλιστικές επιχειρήσεις, οι οποίες, κατά την έναρξη ισχύος της παρούσας οδηγίας, ασκούν στην επικράτειά τους έναν ή περισσότερους από τους κλάδους ασφαλιστικής δραστηριότητας που αναφέρονται στο παράρτημα της οδηγίας 73/239/ΕΟΚ, προθεσμία πέντε ετών, αρχής γενομένης από την ημερομηνία ενάρξεως ισχύος της παρούσας οδηγίας, για να συμμορφωθούν προς τις απαιτήσεις που αναφέρονται στο άρθρο 1 της παρούσας οδηγίας.2. Τα κράτη μέλη δύνανται να χορηγούν στις επιχειρήσεις που αναφέρονται στην παράγραφο 1, και οι οποίες, κατά τη λήξη της πενταετούς περιόδου, δεν έχουν συστήσει πλήρως το απαιτούμενο περιθώριο φερεγγυότητας, συμπληρωματική περίοδο όχι ανώτερη των δύο ετών προκειμένου να το πράξουν, υπό τον όρο ότι οι εν λόγω επιχειρήσεις, σύμφωνα με το άρθρο 20 της οδηγίας 73/239/ΕΟΚ, έχουν υποβάλει για έγκριση, στις αρμόδιες αρχές, τα μέτρα που προτείνουν για τον σκοπό αυτό.Άρθρο 3Μεταφορά στο εσωτερικό δίκαιο1. Τα κράτη μέλη θεσπίζουν το αργότερο μέχρι τις 20 Σεπτεμβρίου 2003, τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους προς την παρούσα οδηγία. Ενημερώνουν αμέσως την Επιτροπή σχετικά.Οι εν λόγω διατάξεις, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη.2. Τα κράτη μέλη προβλέπουν ότι οι αναφερόμενες στην παράγραφο 1 διατάξεις εφαρμόζονται για πρώτη φορά στο πλαίσιο της εποπτείας των λογαριασμών των εταιρικών χρήσεων που αρχίζουν την 1η Ιανουαρίου 2004 ή κατά τη διάρκεια αυτού του ημερολογιακού έτους.3. Τα κράτη μέλη ανακοινώνουν στην Επιτροπή τις κύριες διατάξεις εθνικού δικαίου που θεσπίζουν στον τομέα που διέπεται από την παρούσα οδηγία.4. Όχι αργότερα από την 1η Ιανουαρίου 2007, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση για την εφαρμογή της παρούσας οδηγίας και, εφόσον κριθεί απαραίτητο, για την ανάγκη περαιτέρω εναρμόνισης. Στην έκθεση εμφαίνεται ο τρόπος με τον οποίο τα κράτη μέλη έχουν κάνει χρήση των δυνατοτήτων που παρέχει η παρούσα οδηγία και, ιδίως, το κατά πόσον η διακριτική ευχέρεια που παρέχεται στις εθνικές εποπτικές αρχές έχει οδηγήσει σε μείζονες διαφορές ως προς την εποπτεία εντός της ενιαίας αγοράς.Άρθρο 4Έναρξη ισχύοςΗ παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Άρθρο 5ΑποδέκτεςΗ παρούσα οδηγία απευθύνεται στα κράτη μέλη.Βρυξέλλες, 5 Μαρτίου 2002.Για το Ευρωπαϊκό ΚοινοβούλιοΟ ΠρόεδροςP. CoxΓια το ΣυμβούλιοΟ ΠρόεδροςR. De Rato Y Figaredo(1) ΕΕ C 96 Ε της 27.3.2001, σ. 129.(2) ΕΕ C 193 της 10.7.2001, σ. 16.(3) Γνώμη του Ευρωπαϊκού Κοινοβουλίου της 4ης Ιουλίου 2001 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 14ης Φεβρουαρίου 2002.(4) ΕΕ L 228, 16.8.1973, σ. 3· οδηγία όπως τροποποιήθηκε τελευταία από την οδηγία 2000/26/ΕΚ του Ευρωπαϊκού Κοινοβουλίου και του Συμβουλίου (ΕΕ L 181 της 20.7.2000, σ. 65).(5) ΕΕ L 228 της 11.8.1992, σ. 1· οδηγία όπως τροποποιήθηκε τελευταία από την οδηγία 2000/64/ΕΚ του Ευρωπαϊκού Κοινοβουλίου και του Συμβουλίου (ΕΕ L 290 της 17.11.2000, σ. 27).(6) ΕΕ L 374 της 31.12.1991, σ. 32.(7) ΕΕ L 374 της 31.12.1991, σ. 7.(8) ΕΕ L 374 της 31.12.1991, σ. 32.(9) ΕΕ L 172, 4.7.1988, σ. 1· οδηγία όπως τροποποιήθηκε τελευταία από την οδηγία 2000/26/ΕΚ (ΕΕ L 181 της 20.7.2000, σ. 65).(10) ΕΕ L 228 της 11.8.1992, σ. 1· οδηγία όπως τροποποιήθηκε τελευταία από την οδηγία 2000/64/ΕΚ (ΕΕ L 290 της 17.11.2000, σ. 27).


Avis juridique important

|

31990L0604

Οδηγία 90/604/ΕΟΚ του Συμβουλίου της 8ης Νοεμβρίου 1990 για την τροποποίηση της οδηγίας 78/660/ΕΟΚ για τους ετήσιους λογαριασμούς και της οδηγίας 83/349/ΕΟΚ για τους ενοποιημένους λογαριασμούς όσον αφορά τις εξαιρέσεις υπέρ των μικρών και μεσαίων εταιρειών καθώς και τη δημοσίευση των λογαριασμών σε ECU

Επίσημη Εφημερίδα αριθ. L 317 της 16/11/1990 σ. 0057 - 0059 Φινλανδική ειδική έκδοση: Κεφάλαιο 17 τόμος 1 σ. 0105  Σουηδική ειδική έκδοση: Κεφάλαιο 17 τόμος 1 σ. 0105

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 8ης Νοεμβρίου 1990  για την τροποποίηση της οδηγίας 78/660/ΕΟΚ για τους ετήσιους λογαριασμούς και της οδηγίας 83/349/ΕΟΚ για τους ενοποιημένους λογαριασμούς όσον αφορά τις εξαιρέσεις υπέρ των μικρών και μεσαίων εταιρειών καθώς και τη δημοσίευση των λογαρισμών σε Ecu  (90/604/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 54,  την πρόταση της Επιτροπής (1),  Σε συνεργασία με το Ευρωπαϊκό Κοινοβούλιο (2)  Έχοντας υπόψη τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η εναρμόνιση των εθνικών διατάξεων, που αφορούν τη διάρθρωση και το περιεχόμενο των ετήσιων λογαριασμών και της εκθέσεως διαχειρίσεως, τους τρόπους εκτιμήσεως, καθώς και τη δημοσίευση αυτών των εγγράφων, όσον αφορά ειδικότερα την ανώνυμη εταιρεία και την εταιρεία περιορισμένης ευθύνης, ρυθμίζονται με την οδηγία 78/660/ΕΟΚ (4), όπως τροποποιήθηκε από την πράξη προσχώρησης της Ισπανίας και της Πορτογαλίας·  ότι θα πρέπει να απλουστευθούν οι διαδικασίες, στις οποίες υπόκεινται οι μικρές και μεσαίες επιχειρήσεις, σύμφωνα με το ψήφισμα του Συμβουλίου της 3ης Νοεμβρίου 1986 (5) σχετικά με το πρόγραμμα δράσης υπέρ των μικρών και μεσαίων επιχειρήσεων (ΜΜΕ), και το ψήφισμα του Συμβουλίου της 30ής Ιουνίου 1988 για τη βελτίωση του περιβάλλοντος των επιχειρήσεων και την προώθηση της ανάπτυξης των επιχειρήσεων, ειδικότερα των μικρομεσαίων, στην Κοινότητα (6), πράξεις στις οποίες γίνεται ειδική μνεία της ανάγκης απλούστευσης των υποχρεώσεων που απορρέουν από την οδηγία 78/660/ΕΟΚ·  ότι βάσει του άρθρου 53 παράγραφος 2 της οδηγίας 78/660/ΕΟΚ, πρέπει να γίνει δεύτερη αναθεώρηση των κατωφλίων, βάσει των οποίων ορίζονται οι μικρές και μεσαίες επιχειρήσεις·  ότι πρέπει να αυξηθούν υπέρ των μικρών επιχειρήσεων, οι βάσει της οδηγίας 78/660/ΕΟΚ παρεκκλίσεις, τις οποίες δικαιούνται να θεσπίζουν τα κράτη μέλη όσον αφορά την κατάρτιση, τον έλεγχο και τη δημοσιότητα των λογαριασμών  ότι πρέπει να δοθεί στα κράτη μέλη η δυνατότητα να επιτρέπουν στις εταιρείες να μη συμπεριλαμβάνουν στο παράρτημα των ετήσιων λογαριασμών ορισμένες πληροφορίες που αφορούν τις αμοιβές μελών του διοικητικού διαχειριστικού ή εποπτικού οργάνου της εταιρείας οσάκις οι πληροφορίες αυτές καθιστούν δυνατή τη διαπίστωση της ταυτότητας και των εισοδημάτων ενός μέλους των οργάνων αυτών·  ότι πρέπει, επίσης, να επιτραπεί στα κράτη μέλη να περιορίζουν τις υποχρεώσεις των μικρών εταιρειών όσον αφορά την κατάρτιση και δημοσίευση του παραρτήματος· ότι πρέπει να δοθεί στα κράτη μέλη η δυνατότητα να απαλλάσσουν αυτές τις εταιρείες από την υποχρέωση να παρέχουν στο παράρτημα ορισμένες ενδείξεις οι οποίες μπορεί να θεωρηθούν λιγότερο σημαντικές για τις μικρού μεγέθους εταιρείες· ότι για τον ίδιο λόγο, πρέπει να δοθεί στα κράτη μέλη η δυνατότητα να απαλλάσσουν αυτές τις εταιρείες από την υποχρέωση να καταρτίζουν έκθεση διαχείρισης, υπό τον όρο ότι θα περιλαμβάνουν στο παράρτημα τις κατ' άρθρο 22 παράγραφος 2 της οδηγίας 77/91/ΕΟΚ (7) ενδείξεις, οι οποίες αφορούν την απόκτηση ιδίων μετοχών·  ότι είναι σημαντικό για την προώθηση της ευρωπαϊκής νομισματικής ενοποίησης να επιτραπεί τουλάχιστον στις εταιρείες να καταρτίζουν και να δημοσιεύουν τους λογαριασμούς σε Ecu· ότι η διάταξη αυτή εισάγει απλώς μια περαιτέρω ευχέρεια, ενώ δεν αλλάζει τίποτα για τις εταιρείες που ήδη δικαιούνται να δημοσιεύουν λογαριασμούς σε Ecu· ότι πρέπει να διευκρινιστούν ως προς το σημείο αυτό της οδηγίας 78/660/ΕΟΚ και της οδηγίας 83/349/ΕΟΚ (1) οι διατάξεις όπως τροποποιήθηκε από την πράξη προσχώρησης της Ισπανίας και της Πορτογαλίας, και να υποχρεωθούν οι εταιρείες που κάνουν χρήση αυτής της ευχέρειας να αναφέρουν στο παράρτημα την ισοτιμία, βάσει της οποίας έγινε η μετατροπή,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Το άρθρο 11 της οδηγίας 78/660/ΕΟΚ τροποποιείται ως εξής:  1. Πρώτη περίπτωση: η φράση «σύνολο ισολογισμού: 1 550 000 Ecu» αντικαθίσταται από τη φράση «σύνολο ισολογισμού: 2 000 000 Ecu».  2. Δεύτερη περίπτωση: η φράση «καθαρό ύψος του κύκλου εργασιών: 3 200 000 Ecu» αντικαθίσταται από την φράση «καθαρό ύψος του κύκλου εργασιών: 4 000 000 Ecu».  3. Προστίθεται το ακόλουθο εδάφιο:  «Τα κράτη μέλη μπορούν να επιτρέπουν τη μη εφαρμογή του άρθρου 15 παράγραφος 3 στοιχείο α) και παράγραφος 4 στον συνοπτικό ισολογισμό.»  Η αναθεώρηση των προαναφερόμενων ποσών σε Ecu συνιστά τη δεύτερη ανά πενταετία αναθεώρηση, που προβλέπει το άρθρο 53 παράγραφος 2 της οδηγίας 78/660/ΕΟΚ.  Άρθρο 2  Το άρθρο 27 της οδηγίας 78/660/ΕΟΚ τροποποιείται ως εξής:  1. Πρώτη περίπτωση: η φράση «σύνολο ισολογισμού: 6 200 000 Ecu» αντικαθίσταται από τη φράση «σύνολο ισολογισμού: 8 000 000 Ecu».  2. Δεύτερη περίπτωση: η φράση «καθαρό ύψος του κύκλου εργασιών: 12 800 000 Ecu» αντικαθίσταται από την φράση «καθαρό ύψος του κύκλου εργασιών: 16 000 000 Ecu».  Η αναθεώρηση των ανωτέρω ποσών σε Ecu, συνιστά τη δεύτερη ανά πενταετία αναθεώρηση, που προβλέπει το άρθρο 53 παράγραφος 2 της οδηγίας 78/660/ΕΟΚ.  Άρθρο 3  Το άρθρο 53 παράγραφος 1 της οδηγίας 78/660/ΕΟΚ αντικαθίσταται από το εξής ακόλουθο  «1. Το Ecu, κατά την έννοια της παρούσας οδηγίας, είναι το οριζόμενο από τον κανονισμό (ΕΟΚ) αριθ. 3180/78 (*), όπως τροποποιήθηκε από τον κανονισμό (ΕΟΚ) αριθ. 2626/84 (**) και από τον κανονισμό (ΕΟΚ) αριθ. (***).  Η αντιστοιχούσα αξία σε εθνικό νόμισμα είναι εκείνη, η οποία ισχύει στις 8 Νοεμβρίου 1990.  (*) ΕΕ αριθ. 379 30. 12. 1978, σ. 1.  (**) ΕΕ αριθ. 247 16. 9. 1984, σ. 1.  (***) ΕΕ αριθ. 189 4. 7. 1989, σ. 1.»  Άρθρο 4  Στο άρθρο 43 της οδηγίας 78/660/ΕΟΚ προστίθεται η ακόλουθη παράγραφος:  «3. Τα κράτη μέλη μπορούν να επιτρέψουν να μην αναγράφονται οι ενδείξεις που προβλέπονται στην παράγραφο 1 σημείο 12, εάν οι ενδείξεις αυτές καθιστούν δυνατή τη διαπίστωση της ταυτότητας και των εισοδημάτων ενός μέλους των οργάνων αυτών.»  Άρθρο 5  Το άρθρο 44 της οδηγίας 78/660/ΕΟΚ αντικαθίσταται από το ακόλουθο κείμενο:  «Άρθρο 44  1. Τα κράτη μέλη δικαιούνται να επιτρέπουν στις εταιρείες που αναφέρονται στο άρθρο 11 να καταρτίζουν συνοπτικό παράρτημα χωρίς τις ενδείξεις που απαιτούνται από το άρθρο 43 παράγραφος 1 σημεία 5 έως 12. Εντούτοις, το παράρτημα πρέπει να αναφέρει συνολικά για όλες τις οικείες θέσεις τις πληροφορίες που προβλέπονται στο άρθρο 43 παράγραφος 1 σημείο 6.  2. Προς τούτοις, τα κράτη μέλη δικαιούνται να επιτρέπουν την εξαίρεση των εταιρειών που αναφέρονται στην παράγραφο 1 από την υποχρέωση να παρέχουν στο παράρτημα τις πληροφορίες που προβλέπονται στο άρθρο 15 παράγραφος 3 στοιχείο α) και παράγραφος 4, καθώς και στα άρθρα 18, 21 και 29 παράγραφος 2, στο άρθρο 30 δεύτερο εδάφιο, στο άρθρο 34 παράγραφος 2, στο άρθρο 40 παράγραφος 2 και στο άρθρο 42 δεύτερο εδάφιο.  3. Το άρθρο 12 τυγχάνει εφαρμογής.»  Άρθρο 6  Στο άρθρο 46 της οδηγίας 78/660/ΕΟΚ προστίθεται η ακόλουθη παράγραφος:  «3. Τα κράτη μέλη μπορούν να εξαιρούν τις εταιρείες που αναφέρονται στο άρθρο 11 από την υποχρέωση να καταρτίζουν την έκθεση διαχείρισης, υπό τον όρο ότι θα περιλαμβάνουν στο παράρτημα τις ενδείξεις του άρθρου 22 παράγραφος 2 της οδηγίας 77/91/ΕΟΚ, τις σχετικές με την απόκτηση ιδίων μετοχών.»  Άρθρο 7  Στο άρθρο 47 παράγραφος 2, το στοιχείο β) της οδηγίας 78/660/ΕΟΚ, αντικαθίσταται από το ακόλουθο κείμενο:  «β) συνοπτικό παράρτημα σύμφωνα με το άρθρο 44.»  Άρθρο 8  Το ακόλουθο άρθρο προστίθεται στην οδηγία 78/660/ΕΟΚ:  «Άρθρο 50α  Οι ετήσιοι λογαριασμοί επιτρέπεται, πέραν της δημοσίευσής τους στο νόμισμα στο οποίο καταρτίζονται, να δημοσιεύονται και σε Ecu, με την τιμή μετατροπής που ισχύει κατά την ημερομηνία κλεισίματος του ισολογισμού. Η εν λόγω τιμή μετατροπής αναφέρεται στο παράρτημα.»  Άρθρο 9  Το ακόλουθο άρθρο προστίθεται στην οδηγία 83/349/ΕΟΚ:  «Άρθρο 38α  Οι ενοποιημένοι λογαριασμοί επιτρέπεται, πέραν της δημοσίευσής τους στο νόμισμα στο οποίο καταρτίζονται, να δημοσιεύονται και σε Ecu με την τιμή μετατροπής που ισχύει κατά την ημερομηνία κλεισίματος του ενοποιημένου ισολογισμού. Η τιμή αυτή αναφέρεται στο παράρτημα.»  Άρθρο 10  1. Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιανουαρίου 1993. Ενημερώνουν αμέσως την Επιτροπή σχετικά.  2. Τα κράτη μέλη μπορούν να ορίσουν ότι οι διατάξεις που αναφέρονται στην παρούσα οδηγία θα εφαρμοστούν για πρώτη φορά στους λογαριασμούς της χρήσης που θα αρχίσει την 1η Ιανουαρίου 1995 ή κατά τη διάρκεια του έτους 1995.  3. Τα κράτη μέλη ανακοινώνουν στην Επιτροπή το κείμενο των βασικών διατάξεων εσωτερικού δικαίου που θεσπίζουν στον τομέα που διέπει η παρούσα οδηγία.  Άρθρο 11  Η παρούσα οδηγία απευνθύνεται στα κράτη μέλη  Βρυξέλλες, 8 Νοεμβρίου 1990.  Για το Συμβούλιο  Ο Πρόεδρος  P. ROMITA  (1) ΕΕ αριθ. C 287 της 11. 11. 1986, σ. 5 και  ΕΕ αριθ. C 318 της 20. 12. 1989, σ. 12.  (2) ΕΕ αριθ. C 158 της 26. 6. 1989, σ. 257, και απόφαση της 24ης Οκτωβρίου 1990 (δεν έχει ακόμη δημοσιευθεί στην Επίσημη Εφημερίδα).  (3) ΕΕ αριθ. C 139 της 5. 6. 1989, σ. 42.  (4) ΕΕ αριθ. L 222 της 14. 8. 1978, σ. 11.  (5) ΕΕ αριθ. C 287 της 14. 11. 1986, σ. 1.  (6) ΕΕ αριθ. C 197 της 27. 7. 1988, σ. 6.  (7) ΕΕ αριθ. L 26 της 31. 1. 1977, σ. 1.  (1) ΕΕ αριθ. L 193 της 18. 7. 1983, σ. 1.